c: text/html

text:
Tuesday, July 14, 2015
Kampanya Batok Schistosomiasis Gipakusgan
Ni Alex Mapoy
BUTUAN CITY – Doble kayod ang buhatan sa Department of Health (DOH) Caraga aron masumpo sa hingpit ang parasite nga Schistosomiasis ning rehiyon.
Hisayran nga mokabat sa 42 ka mga lungsod ug 244 ka mga barangay ang apektado hinungdan nga gikasa sa ahensya ang simultaneous mass treatment ning bulana.
Sumala ni DOH Caraga Regional Director Dr. Jose R. Llacuna, Jr. katuyoan niini nga makontrola ang morbidity sa naasoy’ng mga lugar pinaagi sa pagpahigayon og massive chemotherapy ngadto sa mga nataptang indibidwal.
Dugang ni Dr. Llacuna, tinguha sa rehiyonal nga buhatan nga mapailawom sa chemotherapy ang 85% sa kinatibuk-ang populasyon nga apektado sa maong parasite ning rehiyon.
Puntiryang edad nga mahatagan sa maong matang sa medikasyon mao kadtong mga indibidwal nga nag-edad 5 anyos hangtod 65 anyos.
Nasuta nga ang parasite nga ania ning rehiyon mao ang Schistosomiasis japonicum kansa maoy hinungdan nganong magkasakit ang tawong mataptan niini.
Ang Schistosomiasis usa ka “man-made in nature” ug makasulod kini sa tawo agi sa panit sa tabang sa cercaria nga makuha gikan sa mga suso.
Gitin-aw sa direktor nga sa early stage sa maong sakit, bati-on sa nataptang indibidwal ang pagpangatol sa panit, magdugo, mucoid stool, hilantan, ubo, kalibangaon, mo sakit ang tiyan, ug dysenteric.
Pasabot sa opisyal, matambalan ang pasyente pinaagi sa pag-eksamin sa stool, apan mas dali kining maayo kon mahatagan lamang dayon ang hingtungdan og tambal nga Praziquante.
Mapugngan ang pagkuyanap sa maong parasite pinaagi sa pagpahigayon og Case-finding and Treatment, Health Education, Environmental Sanitation, ug Snail Control.
Kini nga lakang gihimo sa rehiyonal nga buhatan isip pagsuporta sa deklarasyon sa sentrong buhatan sa ahensya diin ang bulan sa Hulyo gideklara nga Mass Treatment and Awareness Month for Schistosomiasis.
Subscribe to: Post Comments (Atom)

robotstxt: allowed

filter: keep


text:
11:1 ¶ Ug sa paghiabut ni Roboam sa Jerusalem, iyang gitigum ang balay sa Juda ug Benjamin, nga may usa ka gatus ug kawaloan ka libo nga mga piniling tawo nga mga manggugubat, aron sa pagpakig-away batok sa Israel, aron sa pagbawi pag-usab sa gingharian ngadto kang Roboam.
11:2 Apan ang pulong ni Jehova midangat kang Semeias, ang tawo sa Dios nga nagaingon:
11:3 Isulti kang Roboam ang anak nga lalake ni Salomon, hari sa Juda, ug sa tibook Israel nga anaa sa Juda ug Benjamin, sa pag-ingon.
11:4 Kini mao ang giingon ni Jehova: Dili kamo mangadto, ni makig-away batok sa inyong kaigsoonan: pumauli ang tagsatagsa ka tawo ngadto sa iyang balay; kay kining butanga mahatungod kanako. Busa sila nanagpatalinghug sa mga pulong ni Jehova, ug mingbalik gikan sa pag-adto batok kang Jeroboam.
11:5 Ug si Roboam nagpuyo sa Jerusalem, ug nagtukod sa mga ciudad nga salipdanan sa Juda.
11:6 Iyang gitukod ang Beth-lehem, ug ang Etam, ug ang Tekoa,
11:7 Ug ang Bethzur, ug ang Soko, ug ang Adullam,
11:8 Ug ang Gath, ug Maresa, ug Zip,
11:9 Ug ang Adoraim, ug ang Lachis, ug ang Azeka,
11:10 Ug ang Sora, ug ang Ajalon, ug ang Hebron, nga anaa sa Juda, ug sa Benjamin, mga kinutaang ciudad.
11:11 Ug iyang gikutaan ang mga salipdanan, ug nagbutang ug mga capitan diha kanila, ug mga dapa sa mga makaon, ug lana ug vino.
11:12 Ug sa tagsatagsa ka ciudad siya nagbutang sa mga kalasag ug mga bangkaw, ug gihimo silang mga malig-on gayud kaayo. Ug ang Juda ug ang Benjamin sakup niya.
11:13 ¶ Ug ang mga sacerdote ug ang mga Levihanon nga diha sa tibook Israel mingpasakup kaniya gikan sa tanan nilang utlanan.
11:14 Kay gibiyaan sa mga Levihanon ang ilang mga sibsibanan ug ang ilang kabtangan, ug ming-adto sa Juda ug sa Jerusalem: kay si Jeroboam ug ang iyang mga anak nga lalake mingsalikway kanila, aron sila dili makatuman sa katungdanan sa pagkasacerdote kang Jehova;
11:15 Ug siya nagtudlo alang kaniya ug mga sacerdote alang sa mga hatag-as nga dapit ug alang sa mga kandingnmga lake, ug alang sa mga nati sa vaca nga iyang gihimo.
11:16 Ug sunod kanila, gikan sa tanang kabanayan sa Israel, nga nanagtinguha sa ilang mga kasingkasing sa pagpangita kang Jehova, ang Dios sa Israel, ming-adto sa Jerusalem aron sa paghalad kang Jehova, ang Dios sa ilang mga amahan.
11:17 Busa ilang gilig-on ang gingharian sa Juda, ug gihimong makusganon si Roboam ang anak nga lalake ni Salomon, sa totolo ka tuig; kay sila minglakat totolo ka tuig sa dalan ni David ug ni Salomon.
11:18 Ug si Roboam nangasawa, kang Mahalat ang anak nga babaye ni Jerimoth ang anak nga lalake ni David, ug kang Abihail ang anak nga babaye ni Eliab ang anak nga lalake ni Isai;
11:19 Ug siya nanganak kaniya ug mga anak nga lalake: si Jeus, ug si Samarias, ug si Saham.
11:20 Ug sunod kaniya iyang gipangasawa si Maacha ang anak nga babaye ni Absalom; ug siya nanganak kaniya kang Abias, ug kang Atai, ug kang Sisa, ug kang Selomith,
11:21 Ug si Roboam nahagugma kang Maacha ang anak nga babaye ni Absalom labaw sa tanan niyang mga asawa ug sa iyang mga puyopuyo (kay nangasawa siya ug napulo ug walo ka asawa ug kan-uman ka mga puyopuyo ug nanganak ug kaluhaan ug walo ka mga anak nga lalake ug kan-uman ka mga anak nga babaye).
11:22 Ug gitudlo ni Roboam si Abias ang anak nga lalake ni Maacha nga pangulo, bisan sa pagka-principe sa taliwala sa iyang kaigsoonan; kay buot niyang himoon siya nga hari.
11:23 Ug siya nagbuhat sa pagkamanggialamon ug iyang gihatag ang tanan niyang mga anak nga lalake lukop sa tanang kayutaan sa Juda ug sa Benjamin, ngadto sa tagsatagsa ka kinutaang ciudad; ug iyang gihatagan sila ug daghang mga makaon. Ug siya nangita alang kanila ug daghang mga asawa.
Created with HTMLCompiler by BibleDatabase
Hosted by Webnet77.com


text:
1"Matngoni nga dili ninyo ipasundayag ang inyong mga maayong buhat. Kon ingnon ninyo niana, dili kamo makadawat ug ganti gikan sa inyong Amahan nga atua sa langit. 2"Busa kon mohatag kamog hinabang, ayaw kini ipanghambog sama sa gibuhat sa mga tigpakaaron-ingnon sulod sa mga sinagoga ug sa kadalanan. Nagbuhat sila niini aron daygon sa mga tawo. Apan sultihan ko kamo nga ang naghimo niini nakadawat na sa ilang ganti. 3Kon pananglit motabang ka sa usa ka tawong kabos, tabangi siya sa paagi nga bisan gani ang labing suod kanimo dili masayod niini. 4Himoa kini sa tago ug ang imong Amahan nga nagtan-aw sa imong gibuhat moganti kanimo. 5"Ug kon mag-ampo ka, ayaw buhata ang gihimo sa mga tigpakaaron-ingnon. Gusto silang mag-ampo nga magtindog sulod sa mga sinagoga ug diha sa mga eskina sa kadalanan aron makita sila sa mga tawo. Sultihan ko kamo nga nakadawat na sila sa ilang ganti. 6Apan kon mag-ampo ka, sulod ngadto sa imong kuwarto unya sirhi ang pultahan ug pag-ampo ngadto sa imong Amahan nga dili makita. Ug gantihan ka sa imong Amahan nga nagtan-aw sa imong gibuhat sa tago. 7"Sa inyong pag-ampo, ayaw paggamit ug daghang pulong nga walay kahulogan sama sa gibuhat sa mga dili magtutuo kinsa naghunahuna nga tubagon sila tungod sa taas nilang pag-ampo. 8Ayaw sunda ang gihimo nila kay ang inyong Amahan nahibalo nang daan sa inyong gikinahanglan bisan gani sa dili pa kamo mangayo kaniya. 9Busa, ingna hinuon niini pag-ampo: ‘Amahan namo nga anaa sa langit, balaanon ang imong ngalan; 10maghari ka kanamo ug tumanon ang imong pagbuot dinhi sa yuta sama nga gituman kini didto sa langit. 11Ihatag kanamo ang pagkaon nga among gikinahanglan karong adlawa; 12ug pasayloa kami sa among mga sala sama nga kami nagpasaylo sa mga nakasala kanamo. 13Ayaw kami itugyan sa pagsulay; luwasa hinuon kami gikan sa daotan. [Kay imo ang gingharian, ang gahom ug ang himaya hangtod sa kahangtoran.] 14"Kay kon inyong pasayloon ang nakasala kaninyo, pasayloon usab kamo sa inyong Amahan nga atua sa langit. 15Apan kon dili ninyo sila pasayloon, dili usab kamo pasayloon sa inyong Amahan nga atua sa langit. 16"Sa inyong pagpuasa ayaw ipakita nga nagsubo kamo sama sa gibuhat sa mga tigpakaaron-ingnon. Gipasundayag nila ang gutom nilang panagway aron mailhan gayod nga nagpuasa sila. Sultihan ko kamo nga nakadawat na sila sa ilang ganti. 17Kon magpuasa ka, panghilam-os ug panudlay 18aron walay mahibalo nga nagpuasa ka gawas sa imong Amahan nga dili makita kinsa nagtan-aw sa imong gibuhat sa tago. Ug gantihan ka niya. 19"Ayaw kamo pagtigom ug mga bahandi alang sa inyong kaugalingon dinhi sa yuta kay tay-an lamang kini ug kutkuton sa anay o kawaton usab sa mga kawatan. 20Pagtigom hinuon ug mga bahandi alang sa inyong kaugalingon didto sa langit diin walay taya ug anay nga makakutkot niini ug walay mga kawatan nga makakawat niini 21kay hain gani ang inyong bahandi atua usab didto ang inyong kasingkasing. 22"Ang mata maoy suga sa lawas. Kon maayo ang imong mata, malukop sa kahayag ang tibuok mong lawas. 23Apan kon daotan ang imong mata, malukop sa kangitngit ang imong lawas. Busa kon ang kahayag nga anaa kanimo kangitngit diay, unsa na lang kaha ang imong kangitngit! 24"Dili mahimo nga ang usa ka tawo magpaulipon sa duha ka agalon kay mahitabo gayod nga iyang dumtan ang usa ug ang usa iyang higugmaon o unongan niya ang usa ug ang usa iyang tamayon. Dili kamo makapaulipon sa Dios ug sa salapi. 25"Tungod niini sultihan ko kamo: ayaw kabalaka unsay inyong kan-on ug imnon aron kamo mabuhi o sa inyong ibisti. Dili ba mas bililhon pa man ang kinabuhi kay sa pagkaon ug ang lawas kay sa bisti? 26Tan-awa ang mga langgam: wala sila magpugas ug mag-ani aron ilang tigumon sa kamalig. Apan giatiman sila sa inyong Amahan nga atua sa langit! Dili ba mas bililhon pa man kamo kay sa mga langgam? 27Kinsa man kaninyo ang makadugang sa gitas-on sa inyong kinabuhi pinaagi sa pagkabalaka? 28"Ug nganong mabalaka man kamo sa inyong ibisti? Tan-awa giunsa pagtubo sa mga bulak sa kaumahan. Wala sila maghago aron makabisti. 29Apan sultihan ko kamo nga bisan gani si Solomon nga dato kaayo walay sapot nga sama katahom sa usa niining mga bulaka. 30Kon gibistihan sa Dios ang mga balili nga buhi karon apan sa sunod adlaw sunogon ra, kamo pa kahay dili bistihan? Pagkagamay ninyog pagtuo! 31"Busa ayaw kamo kabalaka kon asa kamog kan-on o imnon o ibisti. 32(Kining mga butanga maoy gitinguha kanunay sa mga dili magtutuo.) Ang inyong Amahan nga atua sa langit nasayod nga nagkinahanglan kamo niining mga butanga. 33Apan labaw sa tanan, paharia ninyo ang Dios ug pagkinabuhi kamo uyon sa iyang kabubut-on ug ang ubang mga butang ihatag ra niya kaninyo. 34Busa ayaw kabalak-i ang mosunod nga adlaw kay may kaugalingon kining suliran. Ayaw na pun-i ang suliran sa matag adlaw.
Copyright
Learn More


text:
Kapitulo 25
Si Nephi naghimaya diha sa pagkayano—Mga panagna ni Isaias masabtan sa katapusan nga mga adlaw—Ang mga Judeo mamauli gikan sa Babelon, molansang diha sa krus sa Mesiyas, ug pagakatagon ug pagasilutan—Sila ipahiuli kon sila motuo sa Mesiyas—Siya moanhi uná unom ka gatus ka mga tuig human si Lehi mobiya sa Jerusalem—Ang mga Nephite naghupot sa balaod ni Moises ug motuo kang Kristo, kinsa mao ang Usa nga Balaan sa Israel. Mga 559–545 B.C.
1 Karon ako, si Nephi, mosulti og ingon mahitungod sa mga pulong diin ako misulat, nga gipamulong pinaagi sa ba-ba ni Isaias. Kay tan-awa, si Isaias namulong og daghan nga mga butang nga mga amalisud alang sa daghan sa akong mga katawhan sa pagsabut; kay sila wala masayud mahitungod sa matang sa pagpanagna taliwala sa mga Judeo.
2 Kay ako, si Nephi, wala magtudlo kanila sa daghan nga mga butang mahitungod sa mga kinaiya sa Judeo; kay ang ilang mga abuhat mga buhat sa kangitngit, ug ang ilang mga kahimoan mga kahimoan nga salawayon.
3 Busa, ako magsulat ngadto sa akong mga katawhan, ngadto sa tanan niana nga modawat sukad karon niini nga mga butang nga ako misulat, nga sila masayud sa mga paghukom sa Dios, nga sila modangat ngadto sa tanan nga mga nasud, sumala sa pulong diin siya namulong.
4 Busa, patalinghug, O akong mga katawhan, nga sakop sa balay ni Israel, ug pamatia ang akong mga pulong; kay tungod ang mga pulong ni Isaias dili yano nganha kaninyo, bisan niana sila mga yano ngadto sa tanan nga napuno sa aespiritu sa bpanagna. Apan ako mohatag kaninyo og usa ka panagna, sumala sa espiritu nga ania kanako; busa ako managna sumala sa ckayano nga ania nag-uban kanako gikan sa panahon nga ako migawas gikan sa Jerusalem uban sa akong amahan; kay tan-awa, ang akong kalag mahimuot diha sa kayano ngadto sa akong mga katawhan, nga sila unta makakat-on.
5 Oo, ug ang akong kalag mahimuot diha sa mga pulong ni aIsaias, kay ako migawas gikan sa bJerusalem, ug ang akong mga mata nakakita sa mga butang sa mga Judeo, ug ako nasayud nga ang mga Judeo nakasabut sa mga butang sa mga propeta, ug walay lain nga mga katawhan nga nakasabut sa mga butang nga gipamulong ngadto sa mga Judeo sama ngadto kanila, gawas kon sila gitudloan sumala sa mga matang sa mga butang sa mga Judeo.
6 Apan tan-awa, ako, si Nephi, wala magtudlo sa akong mga anak sumala sa kinaiya sa mga Judeo; apan tan-awa, ako, sa akong kaugalingon, nakapuyo sa Jerusalem, busa nasayud ako mahitungod sa mga dapit nga nag-alirong niini; ug ako naghisgot ngadto sa akong mga anak mahitungod sa mga paghukom sa Dios, nga anahinabo taliwala sa mga Judeo, ngadto sa akong mga anak, sumala sa tanan nga gipamulong ni Isaias, ug ako wala mosulat kanila.
7 Apan tan-awa, ako mopadayon sa akong kaugalingon nga pagpanagna, sumala sa akong akayano; diin ako nasayud nga walay tawo nga masayop; bisan pa niana, niana nga mga adlaw nga ang mga panagna ni Isaias matuman ang mga tawo masayud sa pagkatinuod, sa mga panahon nga sila mahinabo.
8 Busa, sila abililhon ngadto sa mga katawhan, ug siya nga nagdahum nga sila dili, ngadto kanila ako makigsulti, ug pugngan ang mga pulong ngadto sa akong bkaugalingon nga mga katawhan; kay ako nasayud nga sila mahimo nga bililhon kaayo ngadto kanila sa ckatapusan nga mga adlaw; kay niana nga adlaw sila makasabut kanila; busa, alang sa ilang kaayohan ako nagsulat kanila.
9 Ug ingon nga ang usa ka kaliwatan analaglag taliwala sa mga Judeo tungod sa kadautan, mao usab nga sila nalaglag gikan sa kaliwatan ngadto sa kaliwatan sumala sa ilang mga kadautan; ug wala pay usa kanila nga nalaglag gawas nga kini bgipanagna ngadto kanila pinaagi sa mga propeta sa Ginoo.
10 Busa, kini gikasulti ngadto kanila mahitungod sa kalaglagan nga modangat diha kanila, diha-diha gayud human sa pagbiya sa akong amahan gikan sa Jerusalem; bisan pa niana, sila nagpatig-a sa ilang mga kasingkasing; ug sumala sa akong pagpanagna sila agilaglag, gawas kanila nga bgidala sa pagkabihag ngadto sa Babelon.
11 Ug karon niini ako namulong tungod sa espiritu nga ania kanako. Ug bisan pa nga sila nadala sila mamauli pag-usab, ug manag-iya sa yuta sa Jerusalem; busa, aipahiuli sila pag-usab ngadto sa yuta sa ilang kabilin.
12 Apan, tan-awa, sila makabaton og mga gubat, ug mga hungihong sa mga gubat; ug sa pag-abut sa adlaw nga ang aBugtong Anak sa Amahan, oo, bisan ang Amahan sa langit ug sa yuta, mopakita ngadto kanila diha sa lawas, tan-awa, sila mosalikway kaniya, tungod sa ilang kadautan, ug katig-a sa ilang mga kasingkasing, ug sa katikig sa ilang mga liog.
13 Tan-awa, sila amolansang kaniya sa krus; ug human siya ipahimutang sa blubnganan sulod sa ctulo ka mga adlaw siya dmobangon gikan sa mga patay, uban ang pagpang-ayo diha sa iyang mga pako; ug tanan kadto kinsa motuo sa iyang ngalan maluwas sa gingharian sa Dios. Busa, ang akong kalag malipay nga managna mahitungod kaniya, kay ako enakakita sa iyang adlaw, ug ang akong kasingkasing mopalambo sa iyang balaan nga ngalan.
14 Ug tan-awa kini mahinabo nga human ang aMesiyas mobangon gikan sa mga patay, ug magpakita sa iyang kaugalingon ngadto sa iyang mga katawhan, kutob sa motuo sa iyang ngalan, tan-awa, ang Jerusalem bpagalaglagon pag-usab; kay pagkaalaot ngadto kanila nga makig-away batok sa Dios ug sa mga katawhan sa iyang simbahan.
15 Busa, ang mga aJudeo bpagakatagon taliwala sa tanan nga mga nasud; oo, ug ang cBabelon usab pagalaglagon; busa, ang mga Judeo pagakatagon pinaagi sa uban nga mga nasud.
16 Ug human sila pagakatagon, ug ang Ginoong Dios mosilot kanila pinaagi sa uban nga mga nasud sulod sa pipila ka mga kaliwatan, oo, gani gikan sa kaliwatan ngadto sa umaabut nga kaliwatan hangtud nga sila madasig sa apagtuo kang Kristo, ang Anak sa Dios, ug sa pag-ula, nga walay kinutuban alang sa tanan nga katawhan—ug kon kana nga adlaw moabut nga sila motuo kang Kristo, ug mosimba sa Amahan sa iyang ngalan, uban ang maputli nga mga kasingkasing ug limpyo nga mga kamot, ug dili na magpaabut pa og lain nga Mesiyas, dan, niana nga panahon, ang adlaw moabut nga kinahanglan gayud nga sila motuo niini nga mga butang.
17 Ug ang Ginoo mopahiluna sa iyang kamot pag-usab sa ikaduha nga higayon aron sa apagpahiuli sa iyang mga katawhan gikan sa ilang pagkawala ug pagkapukan nga kahimtang. Busa, siya mopadayon sa paghimo og usa ka bkahibulongan nga buhat ug usa ka katingalahan taliwala sa mga katawhan.
18 Busa, siya modala sa iyang mga apulong ngadto kanila, kansang mga pulong mao ang bmohukom kanila sa katapusan nga adlaw, kay sila ihatag kanila alang sa katuyoan sa cpagmatuod kanila sa tinuod nga Mesiyas, kinsa gisalikway kanila; ug ngadto sa pagmatuod kanila nga sila dili na magpaabut og lain pa nga Mesiyas nga moabut, kay wala nay moabut, gawas kon kini usa ka mini nga dMesiyas nga mangilad sa mga katawhan; kay usa lamang ang Mesiyas nga gikasulti sa mga propeta, ug kana nga Mesiyas mao siya kinsa isalikway sa mga Judeo.
19 Kay sumala sa mga pulong sa mga propeta, ang aMesiyas moabut bunom ka gatus ka mga tuig gikan sa panahon nga ang akong amahan mibiya sa Jerusalem; ug sumala sa mga pulong sa mga propeta, ug usab sa pulong sa canghel sa Dios, ang iyang ngalan mao si Jesukristo, ang Anak sa Dios.
20 Ug karon, akong mga kaigsoonan, ako mamulong og yano aron dili kamo masayop. Ug ingon nga buhi ang Ginoong Dios nga anagdala sa Israel gikan sa yuta sa Ehipto, ug naghatag ngadto kang Moises og gahum nga siya bmoalim sa mga nasud human sila mapaaki sa malala nga mga bitin, kon sila mopunting sa ilang mga mata ngadto sa cbitin nga siya mipatindog sa ilang atubangan, ug usab mihatag kaniya og gahum nga siya mihampak sa ddagko nga bato ug ang tubig migawas; oo, tan-awa ako moingon nganha kaninyo, nga kini nga mga butang mga tinuod, ug ingon nga buhi ang Ginoong Dios, walay lain nga engalan nga gihatag ubos sa langit gawas nga kini mao si Jesukristo, nga ako misulti, diin ang tawo mahimo nga maluwas.
21 Busa, tungod niini nga hinungdan ang Ginoong Dios nagsaad ngari kanako nga kini nga mga butang diin ako amisulat ampingan ug tipigan, ug ihatag ngadto sa akong binhi, gikan sa kaliwatan ngadto sa kaliwatan, aron ang saad unta matuman ngadto kang Jose, nga ang iyang binhi dili gayud bmamatay samtang ang yuta magbarug pa.
22 Busa, kini nga mga butang mohangtud gikan sa mga kaliwatan ngadto sa kaliwatan samtang magbarug pa ang yuta; ug sila magpadayon sumala sa kabubut-on ug kahimuot sa Dios; ug ang mga nasud nga nag-angkon kanila apagahukman diha kanila sumala sa mga pulong nga nahisulat.
23 Kay kami nagkugi sa pagsulat, aron sa apagdasig sa among mga anak, ug usab sa among mga kaigsoonan, sa pagtuo kang Kristo, ug aron makig-uli sa Dios; kay kami nasayud nga pinaagi sa bgrasya kami maluwas, human sa tanan nga atong cmabuhat.
24 Ug, bisan pa kami mituo diha kang Kristo, kami anaghupot sa balaod ni Moises, ug naglantaw sa umaabut uban ang pagkamakanunayon ngadto kang Kristo, hangtud nga ang balaod matuman.
25 Kay, kay niini nga katuyoan ang balaod gikahatag; busa ang abalaod nahimo nga bpatay ngari kanamo, ug kami nahimo nga buhi diha kang Kristo tungod sa among hugot nga pagtuo; bisan pa niana kami naghupot sa balaod tungod sa mga sugo.
26 Ug kami anaghisgot mahitungod kang Kristo, kami nalipay diha kang Kristo, kami nagsangyaw mahitungod kang Kristo, kami bnanagna mahitungod kang Kristo, ug kami nagsulat sumala sa among mga panagna, nga ang among mga canak mahimo nga masayud sa unsa nga tinubdan sila mahimo nga mangita alang sa dkapasayloan sa ilang mga sala.
27 Busa, kami namulong mahitungod sa balaod aron ang among mga anak mahimo nga masayud sa ka patay sa balaod; ug sila, pinaagi sa pagkasayud sa ka patay sa balaod, molantaw unta sa umaabut ngadto niana nga kinabuhi nga anaa diha kang Kristo, ug masayud sa unsa nga katuyoan ang balaod gikahatag. Ug human ang balaod matuman diha kang Kristo, nga sila dili kinahanglan magpatig-a sa ilang mga kasingkasing batok kaniya sa panahon nga ang balaod kinahanglan mawala na.
28 Ug karon tan-awa, akong mga katawhan, kamo mga atikig og liog nga mga katawhan; busa, ako namulong og yano nganha kaninyo, nga kamo dili masayop sa pagsabut. Ug ang mga pulong diin ako namulong mobarug nga usa ka bpagpamatuod batok kaninyo; kay sila igo na nga cmagtudlo ni bisan kinsa nga tawo sa matarung nga paagi; kay ang matarung nga paagi mao ang pagtuo diha kang Kristo ug dili molimud kaniya; kay sa paglimud kaniya kamo usab naglimud sa mga propeta ug sa balaod.
29 Ug karon tan-awa, ako moingon nganha kaninyo nga ang matarung nga paagi mao ang pagtuo diha kang Kristo, ug dili molimud kaniya; ug si Kristo mao ang Usa nga Balaan sa Israel; busa kamo kinahanglan nga moyukbo kaniya, ug mosimba kaniya uban sa tanan ninyo nga agahum, hunahuna, ug kusog, ug sa tibuok ninyo nga kalag; ug kon kamo mobuhat niini kamo dili gayud isalikway.
30 Ug, tungod kay kini mahimo nga mahinungdanon, kamo kinahanglan nga maghupot sa mga kahimoan ug mga aordinansa sa Dios hangtud ang balaod matuman nga gikahatag ngadto ni Moises.


text:
Guilang-Guilang, Sto. Niño ug Dicklum Migulang Aktibong Barangay
Usa lamang sa matag kategorya sa Hinterland, Midland ug Highway ang gitunolan og award isip Aktibong Barangay karong tuiga. Sahi kini sa naandang top3 sa matag Urban ug Rural Barangay Category. Migulang Aktibong barangay sa Hinterland category ning tuiga ang Barangay Guilang guilang pinanguluhan ni Kapitan Henrito Sumohoy,
Sto Niño pinanguluhan ni Kapitan Alberto Tinoy sa Midland ug Dicklum pinanguluhan ni Kapitan Nelson Binayao alang sa Highway barangay category. Tag dos syentos mil kantidad sa proyekto ang itunol kanila isip pahalipay depende sa ilang ipadalang proposal.
Ang pagpili sa Aktibong Baranggay nahimo pinaagi sa pag-kuha sa kinatibuk-ang pontos sa mga sona nga naglangkob sa 50% sa ilang grado samtang ang laing 50% gikuha gikan sa mga ratings nga gihatag sa Mayor’s Office alang sa ilang attendance ug compliance sa mga gipadalang mga imbitasyon o memo sa kabarangayan lakip na ang 15 special projects, Accounting Office alang sa ilang maayong pagdumala sa panudlanan, Engineer’s Office alang sa ilang maayong koordinasyon og pagpatuman sa mga proyekto, Health Office alang sa ilang pagsuporta sa programa sa panglawas, ug Local Civil Registrar sa ilang partisipasyon sa paspas ug hapsay nga pag-atiman sa birth ug death registration ug uban pang mga lihokonon.
Ang pagtunol sa mga awards gihimo atol sa Culminating Program sa 95th Charter day sa lungsod niadtong Abril 4. Mismo si Secretary Neric Acosta ang miabag kang Mayor Rogelio N. Quiño sa pagtunol sa mga tropeo.


text:
Kapitulo 16
Ang Dios motubos sa mga tawo gikan sa ilang pagkawala ug pagkapukan nga kahimtang—Kadto kinsa mga kalibutanon magpabilin ingon nga walay katubsanan—Si Kristo mopahinabo sa usa ka pagkabanhaw ngadto sa walay katapusan nga kinabuhi o ngadto sa walay katapusan nga panghimaraut. Mga 148 B.C.
1 Ug karon, nahinabo nga human si Abinadi makasulti niini nga mga pulong siya mituy-od sa iyang kamot og miingon: Ang panahon moabut nga ang tanan makakita sa apagluwas sa Ginoo; nga ang matag nasud, kaliwatan, pinulongan, ug mga katawhan magkakitaay ug bmokumpisal sa atubangan sa Dios nga ang iyang mga paghukom mga makiangayon.
2 Ug unya ang mga dautan aisalikway, ug sila adunay hinungdan sa pagminatay, ug bpaghilak, ug pagdangoyngoy, ug pagpangagot sa ilang mga ngipon; ug kini tungod kay sila dili mopatalinghug ngadto sa tingog sa Ginoo; busa ang Ginoo dili motubos kanila.
3 Kay sila mga akalibutanon ug mga yawan-on, ug ang byawa adunay gahum ibabaw kanila; oo, gani kana nga karaan nga bitin nga maoy cnaglingla sa atong unang mga ginikanan, nga mao ang hinungdan sa ilang dpagkapukan; nga mao ang hinungdan nga ang tanan nga mga katawhan nahimo nga kalibutanon, mahilayon, yawan-on, enasayud sa dautan gikan sa maayo, nagpaulipon sa ilang mga kaugalingon ngadto sa yawa.
4 Sa ingon ang tanan nga mga katawhan anahisalaag; ug tan-awa, nahisalaag sila sa walay katapusan kon kini wala pa nga ang Dios mitubos sa iyang mga katawhan gikan sa ilang nahisalaag ug napukan nga kahimtang.
5 Apan hinumdumi nga siya nga magpadayon diha sa iyang kaugalingon nga akalibutanon nga kinaiyahan, ug diha sa mga pamaagi sa sala ug pagsukol batok sa Dios, diha sa iyang napukan nga kahimtang ug ang yawa aduna sa tanan nga gahum ibabaw kaniya. Busa siya ingon nga walay bkatubsanan nga nahimo, ingon nga usa ka kaaway sa Dios; ug usab mao ang yawa nga usa ka kaaway sa Dios.
6 Ug karon kon si Kristo wala pa moanhi sa kalibutan, namulong sa mga butang nga moabut aingon nga sila nangabut na, wala unta ang katubsanan.
7 Ug kon si Kristo wala pa mobangon gikan sa mga patay, o mobugto sa mga higot sa kamatayon nga ang lubnganan walay kadaugan, ug nga ang kamatayon walay akahapdos, wala unta ang pagkabanhaw.
8 Apan adunay usa ka apagkabanhaw, busa ang lubnganan walay kadaugan, ug ang kahapdos sa bkamatayon gituhop diha kang Kristo.
9 Siya mao ang akahayag ug ang kinabuhi sa kalibutan; oo, usa ka kahayag nga walay katapusan, nga dili gayud mahimo nga mongitngit; oo, ug usab usa ka kinabuhi nga walay katapusan, nga wala na ang kamatayon.
10 Bisan kini nga amortal mahimo nga imortal, ug kini nga madunuton mahimo nga dili madunuton, ug pagadad-on aron bmobarug sa atubangan sa chukmanan sa Dios, aron mohukom kaniya sumala sa ilang mga buhat kon sila maayo o kon sila dautan—
11 Kon sila maayo, ngadto sa pagkabanhaw sa awalay katapusan nga kinabuhi ug sa kalipay; ug kon sila dautan, ngadto sa pagkabanhaw sa bwalay katapusan nga panghimaraut, ingon nga gitugyan ngadto sa yawa, kinsa nagpaulipon kanila, diin mao ang panghimaraut—
12 Ingon nga nakaadto sumala sa ilang kaugalingon nga kalibutanon nga mga kabubut-on ug mga tinguha; ingon nga wala gayud makatawag diha sa Ginoo samtang ang mga bukton sa kalooy gitunol ngadto kanila; kay ang mga bukton sa akalooy gitunol ngadto kanila, ug sila midumili; sila ingon nga gipasidan-an sa ilang mga pagkadautan ug bisan niana sila dili mobiya kanila; ug sila gisugo sa paghinulsol ug bisan pa niana sila dili gayud maghinulsol.
13 Ug karon, kamo dili ba angay nga mokurog ug mohinulsol sa inyong mga sala, ug mohinumdom nga diha lamang ug pinaagi ni Kristo kamo maluwas?
14 Busa, kon kamo motudlo sa abalaod ni Moises, usab itudlo nga kini usa ka paghulagway niadto nga mga butang diin mga umaabut—
15 Tudloi sila nga ang katubsanan moabut pinaagi kang Kristo ang Ginoo, kinsa mao gayud ang Amahan sa aKahangturan. Amen.


text:
Silonganan, hiposanan, tipiganan, sa mga himan, abot kun ani o kaha mga gasa sa banika sa panulat. Pahulayanan sab sa mga gikapoy sa panaw sa lainlaing lakat sa kinabuhi ug ni kinsa mang giuhaw sa katanlas sa arteng Bisaya.
12/20/2008
Libro ni S. Apoyon
Laing bag-ong librong piksiyon sa Binisaya, "Ang Gakit ni Noebong Ug Ubang Mga Sugilanon" ni Ginong Satur P. Apoyon nahaon da gayod sa patikanan ug gilusad niadtong hapon sa Disyembre 6, 2008 sa Museo Davao, Dakbayan sa Davao.
Ang maong proyekto gitambayayongan sa Davao Writers Guild, Inc. ug National Commission on Culture and Arts (NCCA).
Sa iyang mensahe, ang awtor nagkanayon: "Gihatag ko ang dakong kredito sa kalamposan sa gidamgo kong antolohiya kang UP-Mindanao Prof. Ricardo de Ungria, kinsa maoy pundador-presidente sa DWG, chair sa Literary Arts Committee ug Komisyoner sa NCCA Subcomission on the Arts. "
Sa seremonya, gipadalhan sa NCCA og usa ka representante nga si Mylene Urizza, koordinetor sa mga proyekto sa Visual Arts ug Literary Arts.
Ang "Ang Gakit Ni Noebong" giundan sa laing 12 ka sugilanon nga nangapatik na pod sa Bisaya Magasin. Adunay 96 ka pahina ang 5 x 8.5-pulgada nga basahon.
Sa akong paghimbis, ang sugilanong nahiapil ning maong libro nga nakadala og labing bug-at nga tangil sa merito mao ang "Dili Alang Kang David Ang Baboy-Ihalas", sugilanong miani sa Unang Ganti sa BATHALAD-Mindanao. Gani, para nako, kining obraha maoy usa sa morepresentar sa pagpanulat og piksiyon sa Binisaya ni Ginong Apoyon.
Nipis ra tuod ang 96-ka-pahinang basahon, apan kining libroha igo na kaayong makatagbaw sa mga buot mosusi sa unang mga agi sa dagang sa Bol-anong beterano sa pamantalaan ug potograpiyang de pelikula. Anugon lang nga wala mahilakip niini ang ulahi niyang mga obra sama sa "Artista Na Si Minggoy" ubp., mga obrang mipaliwag og lahing dyenra sa panugilanon tandi sa una niyang mga sinulat.--
Eiyeen @ 16
Si Eiyeen sa iyang ika-16 nga adlawng natawhan, pinobreng hikay pasalamat-pagsaulog sa gamayng banay.
12/14/2008
Bismag 12-24-08
Ang hapin sa magasing Bisaya sa gula Disyembre 24, 2008-- ang semana human sa dakong kadaogan ni Manny "Pacman" Paquiao.
Kining isyuha available na sa market karong umaabot nga Martes (Dec. 16) sanglit ang issue date niini advance mag usa ka semana sa aktuwal nga paggula.
Luwan ning gulaa ang duha ka sinulat bahin sa makasaysayanong kadaogan sa bantogang boksingerong Bisaya ning atong panahon.
Ayaw sipyata ang pagtenel ning maong espesyal nga isyu. Mabuhi ang mga Bisaya!
Pangape sa Trader's Hotel
Gidapit og pangape ni Dr. Joey Dacudao (naglingkod sa tuo), presidente sa SOLFED ug kaubanan, ang editorial staff sa magasing Bisaya nga sila si Katitikanong Editor Omar Khalid (nagtindog), ug Pangabagang Editor E. S. Godin (naglingkod, tunga). Ang naa sa walang daplin mao si Sonny, laing opisyal sa SOLFED.
Ang SOLFED (Save our Language Through Federalism) maoy usa sa daghang aktibong kapunongan karon nga nanaglihok alang sa pagpakabana ug pagpanalipod sa gagmay ug nagakahanaw nga mga pinulongan.
Ang NAIA 3
Quirino Grandstand
Kahaponon sa Quirino Grandstand. Ambot pila na kahay naihawng piso aning lapad ug ngiawng laguna sa atubangan sa QG.
Daghan na tingali... mga saad ug pangandoyng natibuok dinhi.
12/13/2008
Bingo
Bisaya Nobiyembre 26, 2008
12/04/2008
Mga Mananaog sa Gawad Komisyon 2008
DI pa lang dugay, gipahibalo sa KWF ang mga mananaog sa Sinulatay sa Sugilanon ug Balak sa dibisyong Binisayang Sinugboanon sa Gawad Komisyon 2008. Ang Gawad Komisyon ning tuiga gidumala sa Panrehiyong Sentro sa Wikang Filipino (PSWF) diin ang Cebu Normal University maoy nagsangab sa Rehiyon 7 kun Tunga-tungang Kabisay-an. Ang pagpasidungog sa mga mananaog ipahibawo lang unya kon kanus-a ug asa. Ania ang kompletong talaan sa mga mananaog ug maghuhukom sa duha ka kategoriya:
Sugilanon
- Unang Ganti – Erlando L. Majan (Naglakaw Sa Yuta Mao Ang Patay Ug Ang Iyang Gugma)
- Ikaduhang Ganti – Maria Victoria Beltran (Bulak Sa Bukid Mayapay)
- Ikatulong Ganti – Lamberto G. Ceballos (Ang Tinuod nga Pagka Tawo ni Amadix)
- Unang Pinasidunggan – Maria Vera Naome C. Flores (Rosaryohan)
- Ikaduhang Pinasidunggan – Noel P. Tuazon (Ang Babayeng Way Ngan ug ang Timeless Moment)
- Ikatulong Pinasidunggan – Richel G. Dorotan (Ang Babaye Nga Walay Ngalan Sa Akong Kuwarto) ug Alfredo F. Monternel (Panghagdaw)
Maghuhukom: Dr. Erlinda K. Alburo (USC), January Yap (CNU), Dr. Lededica D. Leyson (CNU)
Balak
- Unang Ganti – Richel G. Dorotan (Taghoy Unahan sa Panganod)
- Ikaduhang Ganti – Ulysses Aparece (Mata Sa Bagyo)
- Ikatulong Ganti – Oliver P. Flores (Maligo Kuno Ako Sa Ulan)
- Unang Pinasidunggan – Lamberto G. Ceballos (Ako Nahimong Magbabalak)
- Ikaduhang Pinasidunggan – Marcelo A. Geocallo (Mga Yugto)
- Ikatulong Pinasidunggan – Gregory A. Fernandez (Kublan)
Maghuhukom: Dr. Madrileña L. Dela Serna (UP-Visayas), Hon. Manuel S. Pacaldo (SP, Cordova), Dr. Romeo S. Macan (CNU)
Giunsa Pagtukod ni Padriga Ang Bisaya?
SA sayong bahin sa dekada `30, ang Dakbayan sa Manila nagsaulog sa Congreso Eucaristico Nacional. Ang bantogang Sugboanon nga si Vicente C. Padriga miadto sa Manila. Duha ang iyang punteriya: ang pagtambong sa dakong tigom sa Kongreso, ug ang pagpakigkita kang Don Ramon Roces, ang publikador sa mga mantalaang Liwayway ug Graphic. Buot niyang pangamahanan ang katukoran sa usa ka mantalaang Bisaya.
Sa sinugdan, nanghuyatid sa iyang kaugalingon ang mga sungayang anino sa pagduhaduha. Gisikmat siya sa mga pangutana. Una, dili pa man gani sila kaila. Ikaduha, kalawaton ba kaha niini ang iyang mga alinghuna. Apan human sa taas nga pagtulutimbang, iyang gihugot ang iyang bakos.
"Ha? Ikaw buot mangulo sa usa ka rebistang Binisaya, samag gidak-on sa Liwayway?" Nahikurat si Don Ramon nga ang tingog manghod lag diyotay sa banghag.
"Kay ngano man, Don Ramon?" Iya usab gisumbalik og pangutana ang sapiang publikador.
Si Don Ramon, human makapabuhot sa iyang sigarilyo nga nagpunayg katawa, kaha tungod sa kakulang sa pagtuo sa gipadayag ni Padriga, namahayag: "Kamong mga Bisaya dili pa maantigong mobasa og mantalaan..."
Misamot kapula ang mestisohong dagway ni Padriga. Nahitiurok. Ug mikuha siya sa iyang tabako nga "corona" nga daan na niyang giandam aron makaingon si Don Ramon nga siya dili ordinaryong tawo.
Si Don Ramon ugod, adunay kinaiya nga makighinasa dayon bisan sa tawong bag-ohay lang niyang nakasandurot. Unya ligdon kini niyag tiaw taman sa ginhawa. Maong si Padriga wala na lang usab kaayo maikog kaniya.
"Tabi, Ginong Padriga, kinsa man ikaw nga karon ko man lang ikaw makaila?" Nangusisa si Don Ramon.
Sa pagsabot ni Padriga nga siaw gayod si Don Ramon, siya mitubag: "Ako, Don Ramon... ako ang labing hawod nga magsusulat didto sa amo!"
Pastilang katawa ni Don Ramon nga nagtuya-tuya sa gilingkorang silyang hiratorya. Tingali, kadto pa siya makasugat og usa ka Bisayang hawod sa estoryang tistisay.
"Tinuod kana, Don Ramon...! Kon buot ka, teleponohi dayon si Senador Briones kun si Hal. Osmeña ba hinuon."
Tungod sa ginuwatsi ni Padriga, si Don Ramon gibatig interes nga patikon ang usa ka mantalaang Bisaya. Una nilang gidiskutir ang gidaghanon sa mga tawo nga naglitok og Binisayang Sinugboanon. Nahikurat si Don Ramon sa mga datos nga giladlad ni Padriga. Niadtong panahona, ang mga Tagalog tulo ka milyon lamang samtang ang mga Bisaya mingkabat na sa upat ug tunga sa milyon.
Ilang gilasid ug lantugi ang ubang mga butang sama sa mga ikipo nga gawion sa pagpagula sa mantalaan. Pagkataudtaod, si Don Ramon misuna: "Kinsa man unyay imong mga kauban sa kapangulohan?"
Duro na usab nga katawa ni Don Ramon. Niining higayona, medyo sagol na gayod biaybiay. Tiaw moy nangaresgar si Padriga nga pagulaon ang magasin sa iyang pagbinugtong lamang!
"Dili, Don Ramon," misinta si Padriga sa talidhay ni Don Ramon, "kamo ugod dinhi sa Manila, kamong dagkong mga kapitalista, mga luho kaayo kamo! Sa inyong mga peryodiko, aduna kamoy mga director, mga redactor, mga corrector de estilo, emplanador ug uban pa. Apan didto sa amo, usa ra ka tawo ang mokaskas ug siya ra usab ang mosayaw..."
Niini, wala gayod motuo si Don Ramon. Nagpuli-puli ang iyang panakla ug panaguto. Iyang gitimbrehan si Mr. Fabian, ang pangulo sa Graphic niadtong tungora, ug gipangutana kon pila gayod ka pahina ang mahuman sa usa ka peryodista sulod sa usa ka semana. Tapos maghangad-hangad si Fabian sa atubangan ni Don Ramon, miingon: "Tulo ngadto sa upat ka pahina sa magasin...!"
"Tiaw mo kana!" ni Don Ramon ngadto kang Fabian. "Unya niay Sugboanon nga peryodista kuno siya, nanghambog nga makadala kuno siyang usa da sa usa ka magasin nga 32 ka pahina."
"Ay, way daghang sulti, Don Ramon," nangatarongan usab si Padriga, "atong probahan!"
NAGLAMBIYONG ang daghang kakulangan nga gibabag ni Don Ramon aron lang gayod suwayan ang pangaraste ni Padriga. Ambot og tinuyo ba kaha kadto ni Don Ramon. Dugay kaayong miabot ang "rotatiba" nga gipanugon gikan sa Alemanya, wa pay labot sa daghang kuti-kuti ug kuskos-balungos alang sa pagsangyaw aron ikalusad ang magasin sa daghang kasuokan sa Kabisay-an ug Kamindanawan. Katulo gayod magbuwelta-buwelta si Padriga sa Manila aron paghan-ay sa daghang hikayonon— nga ang tanan iyang gasto.
Nagsugod na si Padriga sa iyang pagka pangulo sa Bisaya. Iyang gipangayoan si Don Ramon og makinilya nga sarang kasulatan.
Mikatawa lang si Don Ramon ug iya hinuong gisugo si Padriga sa pagpamanos lang og makinilya sa mga peryodista sa Liwayway. Ug kay wa man siyay dapit nga kapahilunaan, kasamtangan lang una siyang didto mag-okupar sa puwesto sa mensahero.
Bilyako! Gisuwayan gayod siya ni Don Ramon. Ang lamesa ugod sa mensahero diha man mahimutang haduol sa ganghaan. Nahitukiki og pangatawa ang tanang sakop sa Liwayway ug Graphic. Nakaingon sila, "Pagkamalditong bataa... kining Sugboanon!"
Lagi kay nagbinugtong man siya ug ang imprenta didto man sa silong, halos makagatos siyang magsaka-kanaog aron pagsubay sa emplanasyon.
Samtang nag-emplanar si Padriga, si Don Ramon usab nagpunayg paso-paso nga nagpabuhot sa iyang sigarilyo. Unya mibuyag kini, "Way nada kining imong plastada sa mantalaan, way arte...!"
"Huwat una, Don Ramon, kay kulang pa kana," misanta si Padriga sa saway sa iyang publikador. Yati, siya na hinuon ang sawayon nga nabata pagdumala og mga pamantalaan sa Sugbo. Wala lang mokibo si Padriga kay misalig man siya sa iyang katakos.
Sa gipakitang katakos ni Padriga, si Don Ramon miingon: "Padriga, kon tinuod kanang imong giingon, mabuhi ka gayod dinhi kanako."
Human sa daghang kakulangan, migula gayod ang unang isyu sa Bisaya sa Agosto 13, 1930. Gihangop kini sa kadaghanang magbabasa, sa nagmahal sa pinulongang Binisayang Sinugboanon. Institusyon sa panulat ug dugo sa kulturang Bisaya, gikan niadto hangtod karon.—
12/03/2008
Khaliedoskopyo
Ang Khaliedoskopyo usa ka antolohiya sa mananaog ug piniling mga sugilanon nila ni Omar Khalid ug Edgar S. Godin.
Gipatik kini sa Incubus Books Ltd. kaniadtong 2004 sa limitadong gidaghanon. Pipila sa mga hulad ning maong nihit nga libro gihuptan sa pipila ka pribadong tawo ug basahonan.
Talaan sa mga Sulod:
- Salingsing
- Eksodu
- Ang Tawo Sa Kangitngit
- Ugang Dugo Sa Kamot Ni Manoling
- Ang Tawo Nga Nangita Sa Kasingkasing Sa Habagat
- Rebolusyon Sa Mga Mata Ug Tiil
- Sa Pagpamauli Sa Mga Salampati
- May Kahayag Ang Kandela Sa Kaadlawon
- Panamilit Sa Kilumkilom
- Ang Salamin, Ang Liso, Ug Ang Kalibotan Ni Iyo Henyo
- Mga Layang Dahon
- Bagyo
- Ang Bunyag
- Panaw Sa Buntagong Tren
- Daghong Diha Sa Kagabhion
- Salamangka
- Bingo
Aw, pinobreng libro ra god ni nila!
Mga Bugoy sa Bismag
Usa ka esena sa mga bugoy sa Editorial Office sa magasing Bisaya.
Mga batan-on sila sa ilang binatang pakigbisog sa katunhayan sa kultura, arte, literatura ug dilang Bisaya.
Kinarton baya pod ang mga manuskritong mabasura.
Tudling sa mga lindog
Usa sa mga talan-awon sa Botanical Garden sa Dakbayan sa Makati.
Morag dili katuohan nga sa usa ka dakong siyudad nga maoy sabakan sa komersiyo sa nasod, anaa pa kining matanga sa katahom, usa ka timailhan nga nag-atiman usab sila sa kalikopan.
12/02/2008
Sulagmang Bayani
Ilustrasyon ni Max Merto
Abloy: (self) Uy, dako ba’y… aw, simbahan ngali na?
Abloy: Aha… taob… klami dagat…ligo ngali ko?
Frame 3 -- (I.G.) Toward midday, Abloy approaches a small carinderia between the wharf and the municipal building.
Caption: Sa kaudtohon na…
Abloy: Kutoy na tiyan ko… lami na kaon…
Frame 4-- (I.G.) A fat woman owner of the carenderia angrily and insultingly asks Abloy what he wants.
Fat Woman: Unsay ato?
Abloy: Ako Abloy, tawong kaluluoy, ngayo lang makaon… bisan bahaw!
Fat Woman: Ngayo lang? O, sige pustan ta ka. Pero lakaw dayon, ha?
Abloy: Slamat tawon…
Frame 5 -- (When night comes, Abloy is driven out of the premises of the steel gate by the owner, a rich widow. An elderly house servant at her side. The pergola bulb provides a pale light.)
Caption: Si Abloy nga nahitagpilaw na unta ...
Widow: Hoy, nganong di ka man patuo sa sugo ko nga mopahawa ka dinhi?
Abloy: Sandig lang bitaw ko dinhi, N-nyora, kay kapoy na ko ayo!
Widow: Ay, di ko gusto! Adto sa laing lugar!
Frame 6-- Abloy walks away reluctantly toward the church portal some three blocks away. The weather is getting balmy and threatening with rain. From a distance, thunder claps.)
Caption: Mipalayo na lang si Abloy sa igihan kaayong biyuda…
Abloy: (self) Diha lang ko ngita ksandigan ana dako ba’y.
Frame 7-- (As Noy Ignoy, the old church utility cum bell ringer, is about to close the belfry steel door, the rain falls. Abloy runs toward him.)
Abloy: M-manoy…Noy, psilonga ko!
Ignoy: Kinsa ka man, Dong?
Abloy: Ako Abloy-Libodsuroy, Noy.
Ignoy: Diay ba? Na, sige…su’d ngari.
Frame 8 -- (The rain turns stronger and heavier. But the floodwater is stronger, billowing like mad waves.)
Abloy: Hala…hala baha! Baha!
Ignoy: Saka tas kampanaryo, Bloy!
Frame 9 -- (Ignoy rings the biggest among three bells in the belfry to warn the towspeople of the unfolding disaster. But he fails to continue the ringing because he tangles his right leg by the bell ropes, hurting him badly. He commands Abloy to do his unfinished task.)
Ignoy: Kinahanglan magisong ang tanan! Opss! Araaay!
Abloy: Uy, tikangkang ka, Noy?
Ignoy: Sakitas bat-ang ko! Ahhh! Ipadayon ang pagbagting sa duha ka lingganay nga madaog mo!
Frame10 -- (Ignoy sees Abloy doing a good job as the flood waters inundate the town now enveloped by eerie blackness of the night. Two-third portion of the frame is a CUTAWAY of some people in the vicinity of the church and municipal building roused by the ringing of the church bells. Thunder & lightning helps to view the scene. )
Ignoy: Salamat natapnas ka…
Abloy: Nahan man ko yugyog kampana, Noy. Hehe!
Frame 11 -- (A week after the flood, the mayor and the parish priest jointly hold a thanksgiving mass, program and awarding of plaques of apprection for little heroes and heroines in the recent disaster. Ignoy is just in the vicinity of the stage.)
Caption: Usa ka semana human sa buhawi, nagpasiugda ang alkalde og pasalamat nga misa ug pasidungog...
Padre: Noy Ignoy, saka na sa tablado.
Frame 12 -- (Ignoy, on crutches in his right shoulder, speaks before the microphone in the makeshift stage in front of the municipal building. The crowd looks up to him in varied reactions with his revelation vis-à-vis the award for heroism.)
Caption: Apan …
Ignoy: Gikasubo ko nga di ko madawat ang pasidungog. Di man ako ang mipadayon sa pagtulimbang sa mga lingganay.
Frame13 -- (Abloy, still in his original attire and odor, is presented by Ignoy in the stage. The most surprised and remorseful in the crowd are the widow and the carinderia owner. But majority in the audience applauded Abloy.)
Ignoy: Siya… si Abloy, ang tinuod nga manluluwas sa poblasyon sa pagbuhagay sa buhawi ug baha pinaagi sa iyang way puas nga pagbagting sa lingganay!
Widow and Carenderia owner (Bubbles): Ha?!
People in the audience
thunder a deafening
applause : Mabuhi ka, Abloy! Mabuhi ka!!!
(HUMAN)


text:
World Youth Day 2005
Mao ni dagway namo ni Gail sa dihang naghimamat mi sa Bonn, Germany samtang gisaulog ang World Youth Day (WYD). Pwerte man diay taasa aning babayhana. Nikinto na lang ko para magtupong mi sa pic. He he he. Volunteer si Gail sa WYD ug nakita nako nga daghan kaayo siyang natabangan nga mga tawo. Mao pa gyud ni ang una namong panagkita. Niingon siya nga gimingaw na kuno siyag kaon ug rice, so nangaon mi sa usa ka Chinese restaurant para matagbaw iyang kamingaw. Mobisita pud si Gail diri sa Roma karong semanaha. So, tingalig mas daghan na unya mig hulagway. Naa pud diay koy ubang WYD pics nga akong giupload sa akong blog. Kung gusto mo motan-aw, palihug pislita lang ni
nga link.


text:
Iloilo City — Ginbalusan lang ni Libertad Lapuz punong barangay Sumakwel Nava ang gintapik nga tarpaulin sa Plaza Libertad sa diin nabutang ang litrato ni Councilor Plaridel Nava kag nasulat nga adulterer ang konsehal.
Suno kay Nava, sobra-sobra na ang ginahimo sa iya bata gani nga nagbalos siya paagi sa pagtapik man sang tarpaulin nga may nawong ni mayor jed patrick mabilog nga nagabitbit sang jumbo hotdog kag may nasulat nga i like hotdog.
Ang tarpaulin, gintakud ni Kap Mak sa hood sang iya salakyan kag ginlibot sa syudad.
Sa pagpati sang punong barangay, indi man pag-itapik ang tarp batuk sa iya anak kon wala sang pahanugot sang alkalde.
Kaladlawan naman suno kay Kap Nava ang akusasyon sang iban nga sila man lang ang nagpatapik sang tarpaulin batuk sa konsehal agud nga pasibangdan lang si Mayor Mabilog. (JoMaque)


text:
ang apilyido ining kanahan bisan suwaw
iyang kabantog, lanog pa sa kampana
sa simbahan sa Naga.
Matay pa, wala gyo'y kalainan sa dan-ag
sa tingtakdol ang mga takna kon palaran ka
nga siya ikakuyog. Ikaanggid imong pamati
sa kiat nga tig-ik sa mga nagduwa’g
tubig-tubig. O, sa kidhat sa haranista
nga di gyod motagam bisan ang ikadalit
sa biyuda nga gihalaran mao ra
ang kainit sa gisabyag nga orinola. (Mao gani
nga wala uroy siya ganahi magpauraray
sa Amerika, nibalik gyod sutoy sa tinubdan
sa iyang kapungot ug kahimuot.)
Ay, tuyhakaw gihapon ang mga kikik
sa iyang agik-ik bisan kanunay pod
mangalagpot ang mga kabog
sa iyang pagmahay: Ang anak
nga burokinto. Ang mga kagwang
ug mga kuwang-sa-dukol nga politiko
nga kon masaag ug mabagatan
sa iyang traysikol didto sa makahubak
nga dalan sa Pangdan lagmit
iyang ligsan. Ang dalaga nga igwad
og linaktan samtang gayatak
sa iyang dughan. Mga hambogero
sa tubaan nga wala’y pakabana
ug wala'y panghilam-os sa pulang
sugwak sa iyang mga sumbingay.
Ay, ang wakwak sa iyang mga balak!
Mao bitaw ni hinungdan sa iyang pagpuwaw
og pangawot hangtod gakalkag ang iyang ulo.
Sigon pa sa iyang mga silingan, kanunay
sa bintana sa iyang payag sa bungtod
masiplatan ang iyang anino sa bungbong
gabawog ug giinat sa dila sa iyang
lamparilya. Gahangak ang mga iro,
gauwang duyog sa naglagaak nga mga ngipon
sa iyang karaang makinilya, mahunihon
nga nagkitkit sa kagabhion.


text:
Imong Pahiyom
—Gasa nga Ipaambit
KON dunay mopahiyom nimo, unsay imong reaksiyon? Tingali mopahiyom pod ka, ug malipay pa. Ang tinuod, ang sinserong pahiyom
Ang sinserong pahiyom maoy timaan sa maayong mga pagbati, sama sa kahimuot, kalipay, ug katagbawan. Usa ka artikulo sa Observer, nga online nga basahon sa Association for Psychological Science miingon nga “kinaiyahan na nato ang . . . pagpahiyom.” Ang artikulo miingon nga bisan ang masuso “makasabot sa ekspresyon sa nawong.” Ang artikulo usab miingon: “Ang mga tawo dili lang makakuhag mapuslanong impormasyon gikan sa pahiyom, kondili ila usab gamiton kining impormasyona sa pagdesisyon kon unsay ilang himoon.”
Gisusi sa mga tigpanukiduki sa Harvard University sa United States ang usa ka grupo sa tigulang nga mga pasyente ug ang ilang reaksiyon sa ekspresyon sa nawong sa mga tig-atiman kanila. Ang mga tigpanukiduki miingon nga kon ang ekspresyon sa nawong sa tig-atiman kanila “mabination, mapinanggaon, mahunahunaon, ug maluluy-on,” ang mga pasyente malipayon ug ang ilang pisikal ug mental nga kahimsog miarang-arang. Pero sukwahi niana ang epekto dihang ang tig-atiman sa pasyente magmug-ot lang.
Dihang mopahiyom ka, ikaw naghatag usab sa imong kaugalingon ug kaayohan. Sumala sa mga pagtuon, ang mga kaayohang makuha mao ang pagkamasaligon, pagkamalipayon, ug menos nga tensiyon. Ang pagmug-ot, kon itandi, sukwahi ug epekto.
ANG PAHIYOM “NAKAPADASIG NAKO”
Si Magdalena, nga gihisgotan sa sinugdan, Saksi ni Jehova panahon sa Gubat sa Kalibotan II. Siya ug ang ubang membro sa iyang pamilya gipadala ngadto sa kampo konsentrasyon sa Ravensbrück sa Germany tungod sa pagdumili sa ideolohiya sa Nazi. “Usahay pahunongon mi sa mga guwardiya sa among pagpakig-estorya sa ubang piniriso,” siya miingon. “Pero dili nila mapugngan ang among ekspresyon sa nawong. Ang pagtan-aw lang sa pahiyom sa akong inahan ug igsoong babaye nakapadasig nako ug nakapalig-on sa akong determinasyon sa paglahutay.”
Tingali dili ka ganahang mopahiyom tungod sa mga problema sa kinabuhi. Apan hinumdomi, ang imong pagbati maoy epekto sa imong ginapamalandong. (Proverbio 15:15; Filipos 4:8, 9) Busa bisag dili ka ganahang mopahiyom, hunahunaa ang positibo ug maayong mga butang kon mahimo. * Ang pagbasag Bibliya ug pag-ampo nakatabang sa daghang tawo sa pagkahimong positibo. (Mateo 5:3; Filipos 4:6, 7) Gani, ang pulong “kalipay” ug “kangaya” ug ang mga pulong nga susama niana gatosan ka beses nga makita sa Bibliya! Sulay pagbasag usa o duha ka panid niana adlaw-adlaw. Basin sa sunod mapahiyomon ka na.
Dugang pa, ayaw paghulat nga mauna ang uban sa pagpahiyom. Ikay una; lipaya ang adlaw sa uban. Sa pagkatinuod ang pahiyom maoy usa ka gasa nga gikan sa Diyos nga makahatag ug kaayohan kanimo ug sa mga tawo nga makakita niini.
^ par. 8 Tan-awa ang artikulo nga “Ikaw ba May ‘Kombira sa Kanunay’?” sa Nobyembre 2013 nga gula sa Pagmata!
Pagkat-og Dugang
ANG BANTAYANANG TORRE—TUN-ANANG EDISYON
Unsaon Paghupot ug Positibong Panglantaw?
Nganong daghan ang nakigbisog sa negatibong panglantaw? Gipakita niining artikuloha kon sa unsang paagi magamit nato ang Bibliya sa pag-ugmad ug paghupot ug positibong panglantaw sa atong kaugalingon.


text:
141:1 ¶ Jehova, kanimo mitu-aw ako; dumali ka kanako: Patalinghugi ang akong tingog, sa diha nga ako mosangpit kanimo.
141:2 Itugot nga ang akong pag-ampo modangat sa atubangan mo ingon sa incienso, Ang pagbayaw sa akong mga kamot ingon sa halad sa kahaponon.
141:3 Butangan mo, Oh Jehova, ug bantay ang akong baba; Bantayi ang pultahan sa akong mga ngabil.
141:4 Ayaw itugot nga makiling ang akong kasingkasing sa bisan unsa nga butang dautan, Aron sa pagbansaybansay sa mga buhat sa kadautan Uban sa mga tawo nga nagabuhat sa kasal-anan: Ug ayaw ako pakan-a sa ilang mga kalan-on nga malalim.
141:5 ¶ Itugot nga ang matarung modaug kanako, kini maoy usa ka kalooy; Ug ipabadlong niya ako, kini maoy ingon sa lana nga anaa sa ibabaw sa ulo; Ayaw pagpadumilia ang akong ulo niini: Kay bisan pa sa ilang pagkadautan, ang akong pag-ampo magapadayon.
141:6 Ang ilang mga maghuhukom pagapukanon sa mga kadaplinan sa bato; Ug ilang mabati ang akong mga pulong; kay sila mga matam-is.
141:7 Ingon sa usa nga magadaro ug magadugmok sa yuta, Ang atong mga bukog pagakatagon sa baba sa Sheol.
141:8 Kay ang akong mga mata gitutok kanimo, Oh Jehova nga Ginoo: Kanimo midangup man ako; ayaw pagbiyai nga hubo ang akong kalag.
141:9 Ilikay ako gikan sa lit-ag nga ilang giladlad alang kanako, Ug gikan sa mga bitik sa mga mamumuhat sa kasal-anan.
141:10 Pasagdi nga mahulog ang mga tawong dautan sa ilang kaugalingong mga pukot, Samtang nga ako makalingkawas niana.
Created with HTMLCompiler by BibleDatabase
Hosted by Webnet77.com


text:
Pacman focus sa iyang ‘speed’
BAGUIO City––Gibutyag karon ni pound-for-pound king Manny Pacquiao nga mas ma-isugon kini diha sa ika-tulong hugna nga away batok kang Juan Manuel Marquez.Gipatin-aw pa ni Pacaquiao nga dili na siya makasinate ug kaluoy sulod sa ring sanglit sukwahi kini sa mga nakalabay niya nga mga away.
Sumala pa niya , usa kini karon nga kasaysayan diha sa panag-enkwentro kanilang duha tungod kay usa kini ka “labanan ng lahi” ilabina nga gikunsiderar niya si Marquez isip “The last Mexican standing.”
Gisulti pa sa “Pinoy ring icon” nga wala niya ika-gamay si Marquez busa kinahanglan makuha niini ang siyento por siyento (100%) nga kondisyon para makab-ot o makuha niya ang kalampusan pinaagi diha sa kadaogan.
Sigun pa niya, mas nindot karon ang dagan diha sa iyang pagbansay-bansay ug ilabina diha sa nahabiling mga adlaw dinha sa iyang high altitude training sa city of pines karong semanaha nga nakatutok para sa iyang gikusgon o paspas sa iyang mga kumo ug tiil.
Kahapon miduyog si Pacman sa walo ka rounds nga sparring session uban ni kanhi two-time world champion Jorge Linares sa Venezuela, ug pito ka rounds nga mitts training sa usa ka balay-paugnatan (gym) sa maong syudad.


text:
26:1 ¶ Sa sinugdan sa paghari ni Joacim ang anak nga lalake ni Josias, nga hari sa Juda, miabut kining pulonga gikan kang Jehova, nga nagaingon:
26:2 Mao kini ang giingon ni Jehova: Tindog sa sawang sa balay ni Jehova, ug sumulti ka sa tanang mga ciudad sa Juda, nga nanganhi aron sa pag-ampo sulod sa balay ni Jehova, ang tanang mga pulong nga gisugo ko kanimo nga isulti kanila; ayaw pagkuhai bisan usa ka pulong:
26:3 Tingali nga sila managpatalinghug, ug ang tagsatagsa ka tawo mobiya sa dautan niyang dalan, aron pagabasulan ko ang dautan nga tuyo nga buhaton ko kanila tungod sa kadautan sa ilang mga buhat.
26:4 Ug magaingon ka kanila: Mao kini ang giingon ni Jehova: Kong kamo dili managpatalinghug kanako, sa paglakaw sa akong Kasugoan, nga akong gibutang sa inyong atubangan,
26:5 Sa pagpatalinghug sa mga pulong sa akong mga alagad ang mga manalagna, nga gipaanha ko kaninyo, bisan sa pagbangon pagsayo ug sa pagpadala kanila, apan kamo wala managpatalinghug;
26:6 Nan buhaton ko kining balaya nga sama sa Silo, ug akong buhaton kining ciudara nga tinunglo sa tanang mga nasud sa yuta.
26:7 ¶ Ug ang mga sacerdote ug ang mga manalagna ug ang tibook katawohan nakabati kang Jeremias nga namulong niining mga pulonga didto sa balay ni Jehova.
26:8 Ug nahitabo, nga sa tapus si Jeremias makapamulong kanila sa tanang gisugo ni Jehova nga isulti sa tibook katawohan, nga mingdakup kaniya ng mga sacerdote ug ang mga manalagna ug ang tibook katawohan nga nanagingon: Sa pagkatinuod mamatay ka gayud.
26:9 Nganong nanagna ka sa ngalan ni Jehova nga nagaingon: Kining balaya mahisama sa Silo, ug kining ciudara mahimong biniyaan, nga walay pumoluyo? Ug ang tibook katawohan minghugop ngadto kang Jeremias didto sa balay ni Jehova.
26:10 Ug sa pagkadungog sa mga principe sa Juda niining mga butanga, sila mingtungas gikan sa balay sa hari ngadto sa balay ni Jehova; ug minglingkod sila sa dapit sa pagsulod mo sa bag-ong ganghaan sa balay ni Jehova.
26:11 Unya ang mga sacerdote ug ang mga manalagna namulong sa mga principe ug sa tibook katawohan, sa pag-ingon: Kining tawohana angay sa kamatayon; kay siya nagtagna batok niini nga ciudad, ingon sa nadungog ninyo sa inyong mga igdulungog.
26:12 Unya misulti si Jeremias sa tanang mga principe ug sa tibook katawohan, nga nagaingon: Si Jehova nagpadala kanako aron sa pagpanagna batok niining balay ug batok niining ciudara sa tanang mga pulong nga inyong nadungog.
26:13 Busa karon, ayohon ninyo ang inyong mga dalan ug ang inyong mga binuhatan, ug tahuron ninyo ang tingog ni Jehova nga inyong Dios; ug pagabasulan ni Jehova ang kadautan nga iyang gipamulong batok kaninyo.
26:14 Apan mahitungod kanako, ania karon, ako ania sa inyong kamot: buhata kanako ang gihunahuna ninyo nga maayo ug matarung sa inyong mga pagtan-aw.
26:15 Apan hibaloi lamang ninyo nga sa pagkamatuod kong patyon ninyo ako, magadala kamo ug dugo nga inocente sa ibabaw sa inyong kaugalingon, ug sa ibabaw niining ciudara, ug sa ibabaw sa mga pumoluyo niini; kay sa pagkamatuod, si Jehova nagpadala kanako nganhi kaninyo aron sa pagsulti niining mga pulong sa inyong mga igdulungog.
26:16 ¶ Unya ang mga principe ug ang tibook katawohan mingsulti sa mga sacerdote ug sa mga manalagna: Kining tawohana dili angay sa kamatayon: kay siya misulti kanato sa ngalan ni Jehova nga atong Dios.
26:17 Unya mingtindog ang uban sa mga anciano sa yuta, ug namulong sa katilingban sa katawohan sa pag-ingon:
26:18 Si Miqueas ang Morasti nagtagna sa mga adlaw ni Ezechias nga hari sa Juda; ug siya misulti sa tibook katawohan sa Juda, nga nagaingon: Mao kini ang giingon ni Jehova sa mga panon: Ang Sion pagadarohon sama sa uma, ug ang Jerusalem mahimong ingon sa mga tinapok, ug ang bukid sa balay mahisama sa hatag-as nga mga dapit sa usa ka lasang.
26:19 Si Ezechias nga hari sa Juda ug ang tibook nga Juda mingpatay ba kaniya? wala ba siya mahadlok kang Jehova ug magpakilooy kang Jehova, ug si Jehova wala ba magbasul sa iyang kaugalingon sa kadaut nga iyang gipamulong batok kanila? Mao kini ang dakung kadaut nga atong mahimo batok sa atong kaugalingong mga kalag.
26:20 Ug may usa usab ka tawo nga nagtagna sa ngalan ni Jehova, si Urias nga anak nga lalake ni Semei sa Kiriath-jearim; ug siya nagtagna batok niining ciudara ug batok niining yutaa sumala sa tanang mga pulong ni Jeremias.
26:21 Ug sa diha nga si Joacim nga hari, uban ang iyang mga makusganonong tawo, ug ang tanang mga principe, nakadungog sa iyang mga pulong, ang hari naninguha sa pagpatay kaniya; apan sa pagkadungog ni Urias niini, siya nahadlok, ug mikalagiw, ug miadto sa Egipto.
26:22 Ug si Joacim ang hari nagpadala ug mga tawo ngadto sa Egipto nga mao si Elnathan, ang anak nga lalake ni Acbor, ug pipila ka mga tawo uban kaniya nga ming-adto sa Egipto.
26:23 Ug ilang gikuha si Urias gikan sa Egipto, ug gidala siya ngadto kang Joacim nga hari, nga mipatay kaniya sa pinuti, ug gitambog ang iyang patay nga lawas ngadto sa lubnganan sa mga tawong timawa.
26:24 Apan ang kamot ni Ahicam ang anak nga lalake ni Safan diha uban kang Jeremias, aron siya dili ihatag nila ngadto sa kamot sa mga tawo nga buot mopatay kaniya.
Created with HTMLCompiler by BibleDatabase
Hosted by Webnet77.com


text:
22:1 ¶ Ug misulti si Jehova kang Moises, nga nagaingon:
22:2 Ipamulong mo kang Aaron ug sa iyang mga anak nga lalake, nga managlain sila sa mga butang nga balaan sa mga anak sa Israel, nga ilang gibalaan alang kanako, ug nga dili nila pagpasipalahan ang akong balaan nga ngalan. Ako mao si Jehova.
22:3 Ingnon mo sila: Bisan kinsa sa tanan ninyong kaliwatan ngadto sa inyong mga kaliwatan, nga moduol sa mga butang nga balaan nga gibalaan sa mga anak sa Israel alang kang Jehova, kadtong adunay pagkahugaw sa ibabaw niya, kadtong kalaga pagaputlon gikan sa atubangan ko. Ako mao si Jehova.
22:4 Bisan kinsa nga tawohana sa kaliwatan ni Aaron, nga sanlahon, kun giagasan dili siya makakaon sa mga butang nga balaan hangtud nga siya mahinlo. Ug bisan kinsa nga magahikap sa bisan unsang butanga nga mahugaw tungod sa minatay, kun usa ka tawo nga giagasan sa binhi;
22:5 Kun bisan kinsa nga makahikap sa bisan unsa nga mananap nga mokamang, nga makapahugaw kaniya, kun usa ka tawo nga gikan kaniya mitakod ang pagkahugaw sa bisan unsa nga pagkahugaw nga nabatonan niya:
22:6 Ang kalag nga magahikap niana, mamahugaw hangtud sa hapon, ug siya dili magakaon sa mga butang nga balaan gawas sa madigo na ang iyang unod sa tubig.
22:7 Ug sa matunod na ang adlaw, mamahinlo siya; ug unya makakaon na siya sa mga butang nga balaan, kay kini mao man ang iyang tinapay.
22:8 Kadtong mamatay sa iyang kaugalingon, kun gilapa-lapa sa mga mananap dili pagakan-on niya aron sa paghugaw kaniya. Ako mao si Jehova.
22:9 Busa pagabantayan nila ang akong katungdanan tingali hinoon ug makasala sila tungod niini, ug mangamatay sila niana, kong ilang pagapasipalahan kini: ako mao si Jehova nga nagabalaan kanila.
22:10 ¶ Walay bisan kinsa nga dumuloong nga magakaon sa butang nga balaan; ang usa ka humalapit sa sacerdote, kun usa ka mamomoo, dili magakaon sa butang nga balaan.
22:11 Apan ang tawo nga mapalit sa sacerdote sa iyang salapi, kini magakaon niana ug ang mangatawo sulod sa iyang balay: kini sila magakaon sa iyang tinapay.
22:12 Apan kong ang anak nga babaye sa usa ka sacerdote maminyo sa usa ka tawo nga dumuloong, ang babaye dili magakaon sa halad-nga-binayaw gikan sa mga butang nga balaan.
22:13 Apan kong ang anak nga babaye sa sacerdote balo ugaling, kun biniyaan sa bana, ug walay anak, ug igabalik siya sa balay sa iyang amahan, ingon sa iyang pagkabatan-on, magakaon siya sa tinapay sa iyang amahan; apan walay bisan kinsa nga dumuloong nga magakaon niini.
22:14 Ug kong ang usa ka tawo magakaon sa mga butang nga balaan sa walay pagpanghibalo, nan igadugang niini ang ikalima ka bahin, ug magahatag siya sa sacerdote sa butang nga balaan.
22:15 Ug sila dili magpasipala sa mga butang nga balaan sa mga anak sa Israel nga gihalad nila alang kang Jehova.
22:16 Aron nga tungod niana pagpas-anon nila ang pagkadautan nga nagadala sa sala, sa diha nga magakaon sila sa mga butang nga balaan: kay ako si Jehova mao ang nagabalaan kanila.
22:17 ¶ Ug misulti si Jehova kang Moises, nga nagaingon:
22:18 Isulti mo kang Aaron ug sa iyang mga anak nga lalake, ug sa tanan nga mga anak sa Israel, ug ingnon mo sila: Bisan kinsa nga tawohana sa balay sa Israel kun sa mga dumuloong sa Israel, nga magahalad sa iyang halad tungod sa tanan niyang mga saad, kun tungod sa tanan niyang mga halad nga kinabubut-on, nga igahalad nila kang Jehova ingon nga halad-nga-sinunog.
22:19 Aron pagadawaton kamo, magahalad kamo ug lake nga walay ikasaway gikan sa mga vaca, gikan sa mga carnero kun gikan sa mga kanding,
22:20 Apan ngatanan kadto nga may ikasaway, dili igahalad ninyo, kay kini dili pagadawaton alang kaninyo:
22:21 Ug bisan kinsa nga magahalad ug mga halad-sa-pakigdait alang kang Jehova, sa pagtuman ug usa ka panaad, kun magahalad sa halad-nga-kinabubut-on gikan sa panon sa vaca, kun sa panon sa carnero, kinahanglan nga kana hingpit aron pagadawaton; kinahanglan nga walay ikasaway.
22:22 Kadtong buta, kun bali, kun pungkol, kun kalunggohon, kun nukaon, kun may kugan, kini ayaw pag-ihalad kang Jehova, ni gikan kanila magbutang kamo sa halad nga pinaagi sa kalayo sa halaran alang kang Jehova.
22:23 Bisan ang vaca nga lake kun nating carnero nga adunay kapin nga bahin kun kulangan sa iyang mga bahin, kana mahimo mo sa paghalad sa halad-nga-kinabubut-on; apan alang sa panaad kana dili pagadawaton.
22:24 Dili kamo maghalad alang kang Jehova niadtong may mga itlog nga nangapangos, kun napigsat, kun nadugmok, kun samad-samaron, dili ninyo pag-ihalad ngadto kang Jehova, bisan didto sa inyong yuta dili ninyo kini igahalad.
22:25 Bisan gikan sa kamot sa usa ka dumuloong dili ninyo igahalad ang tinapay sa inyong Dios niining tanan nga mga butanga; kay ang ilang pagkadunot anaa kanila; niini kanila adunay ikasaway, dili sila madawat alang kaninyo.
22:26 Ug misulti si Jehova kang Moises, nga nagaingon:
22:27 Sa diha nga ang usa ka vaca nga lake, kun ang usa ka carnero, kun usa ka kanding, kong ipanganak, nan sa pito ka adlaw magasuso kini sa iyang inahan: ug sukad sa ikawalo ka adlaw pagadawaton kini alang sa halad sa usa ka halad nga hinimo pinaagi sa kalayo alang kang Jehova.
22:28 Ug bisan ang vaca nga baye kun ang carnero nga baye, dili pagpatyon ninyo kini ug ang nati niini sulod sa usa ka adlaw.
22:29 Ug sa diha nga magahalad kamo ug halad-sa-mga-pasalamat kang Jehova, ihalad ninyo kini aron kamo madawat niya.
22:30 Sa maong adlaw pagakan-on kini; walay igabilin gikan niini hangtud sa pagkabuntag. Ako mao si Jehova.
22:31 Busa pagabantayan ninyo ang akong mga sugo ug buhaton ninyo sila. Ako mao si Jehova.
22:32 Ug dili ninyo pagapasipalahan ang akong balaan nga ngalan, kondili ako pagabalaanon sa taliwala sa mga anak sa Israel. Ako mao si Jehova nga nagabalaan kaninyo,
22:33 Nga mao ang nagkuha kaninyo gikan sa yuta sa Egipto aron nga mainyong Dios. Ako mao si Jehova.
Created with HTMLCompiler by BibleDatabase
Hosted by Webnet77.com


text:
24:1 ¶ Ug unya tapus sa lima ka adlaw, ang labawng sacerdote nga si Ananias milugsong uban sa pipila ka mga anciano ug sa usa ka manlalaban nga ginganlan si Tertulo. Ug ilang gihikyad sa atubangan sa gobernador ang ilang pahayag batok kang Pablo.
24:2 Ug sa natawag na si Pablo, batok kaniya misugod si Tertulo sa pagsumbong nga nag-ingon:
24:3 nan, sa tanang paagi ug sa bisan diin, among ginadawat kini uban sa bug-os nga pagkamapasalamaton.
24:4 Apan aron sa dili na paglangan pa kanimo, mangamuyo ako kanimo sa imong pagkamapuanguron sa pagpatalinghug kanamo sa makadiyut.
24:5 Kay among nakita nga maoy usa ka samokan kining tawhana, tig-ugda ug mga kagubot sa tanang mga Judio sa tibuok kalibutan, ug pangulo sa pundok sa mga Nazareno.
24:6 Ug misulay gayud gani siya sa pagpasipala sa templo, apan gidakop namo siya. Ug amo na unta siyang hukman subay sa among kasugoan.
24:7 Apan ang koronil nga si Lisias nahiabut ug sa dakung paglugos iyang gisakmit siya gikan sa among mga kamot,
24:8 nga nagsugo sa iyang mga magsusumbong sa pagpangatubang kanimo. Pinaagi sa imong pag-usisa kaniya mahibalo ikaw gikan kaniya mahitungod sa tanang sumbong nga among gipasaka batok kaniya."
24:9 Ang mga Judio usab nangapil sa pagsumbong, nga nanagpahayag nga kadtong tanan maoy tinuod.
24:10 ¶ Ug sa gisinyasan siya sa gobernador aron sa pagsulti, si Pablo mitubag:
24:11 Sumala sa masayran mo, wala pa molapas sa napulog-duha ka adlaw sukad sa akong paghitungas sa Jerusalem aron sa pagsimba didto.
24:12 Ug wala ako makita nila nga nakiglalis kang bisan kinsa o nagpagubot sa mga tawo, diha sa templo o sa mga sinagoga o sa siyudad.
24:13 Ug dili usab sila makapadayag kanimog kamatuoran sa ilang mga sumbong karon batok kanako.
24:14 Hinoon ipahayag ko kini kanimo, nga sumala sa Dalan nga ilang gitawag ug pundok, ako nagasimba sa Dios sa among mga ginikanan, ug nagatoo sa tanan nga nahimutang diha sa kasugoan o nahisulat diha sa mga profeta,
24:15 ug nagabaton diha sa Dios sa samang paglaum nga gipanagdawat usab niini nila, ang paglaum nga adunay pagkabanhaw sa mga matarung ug sa mga dili matarung.
24:16 Tungod niini kanunay ko gayud nga ginasingkamotan ang paghupot sa walay sambol nga kaisipan ngadto sa Dios ug sa mga tawo.
24:17 Ug unya tapus sa pipila ka mga tuig mianhi ako aron sa pagdalag mga limos ug mga halad alang sa akong nasud.
24:18 Ug samtang naghimo ako niini, ilang nakita ako diha sa bulohaton sa pagpaputli sa kaugalingon sulod sa templo, nga walay pundok ni kasamok. Apan dihay mga Judio nga gikan sa Asia--
24:19 kini sila mao untay kinahanglan ania dinhi sa imong atubangan ug magahimo sa sumbong, kon ugaling aduna man silay bisan unsa nga batok kanako.
24:20 Ug kay wala man sila dinhi, ipasulti na lamang niining mga tawhana nga ania karon kon unsa ang dautang binuhatan nga ilang nakita samtang nangatubang ako sa Sanhedrin,
24:21 gawas lamang kaha niadtong usa ka butang nga akong gisinggit samtang nagtindog ako sa ilang taliwala, nga nag-ingon, `Bahin sa pagkabanhaw sa mga patay, ania ako karon niining adlawa ginahukman sa inyong atubangan.`"
24:22 ¶ Apan sanglit si Felix may husto man nga kasayuran mahitungod sa Dalan, giuswag niya ang husay, nga nag-ingon, "Hukman ko kining inyong buroka inighilugsong na ni Lisias nga koronil."
24:23 Unya iyang gisugo ang kapitan sa pagbantay kang Pablo, hinoon nga hatagan siyag diyutayng kagawasan, ug nga walay pagdid-an sa iyang mga higala sa pag-alagad kaniya sa iyang mga kinahanglanon.
24:24 Tapus sa pipila ka adlaw, miabut si Felix uban sa iyang asawa nga si Drusila, nga usa ka Judio. Ug iyang gipakuha si Pablo ug naminaw siya kaniya nga nagsulti mahitungod sa pagtoo kang Cristo Jesus.
24:25 Ug sa nanghinulti siya mahitungod sa katarungan ug sa pagpugong sa kaugalingon ug sa hukom nga umalabut, si Felix nalisang ug miingon, "Pahawa usa karon. Kon makagayon na ako ipatawag ko ra ikaw."
24:26 Ug gipaabut usab diay niya nga hatagan siya ni Pablo ug salapi. Tungod niini iyang gipakuha siya sa masubsob ug nakigsulti kaniya.
24:27 Apan sa paglabay na sa duha ka tuig, si Felix gipulihan ni Porcio Festo; ug kay gitinguha man niya ang pagpahimuot sa mga Judio, si Felix mipahawa nga nagbilin kang Pablo nga binilanggo lang gihapon.
Created with HTMLCompiler by BibleDatabase
Hosted by Webnet77.com


text:
Sa sugod pa lang, wa kita’y gilili nga gipangluklok.
Tanan pulos dayag, nagdaylang, galurat.
Busa, lilion nato ang mga tinipigan sa alimpatakan,
ang sekreto sa kasingkasing nga mohuot sa baba,
ang gisinyas sa kamot nga mao’y hinungdan
nganong maghinam-hinam ang kakulba.
Apilon nato’g lili kon magduka ba sad
ang hulmigas human niya’g pas-an
sa patayng siwsiw
nga mas dako pa kay sa iyang lawas
samtang nakipagpatintero siya sa tiil
sa mga batang wa’y tsinelas.
Kon gusto ka’g lilas, unya kulba-hinam,
sunda ang liraw sa akong panan-aw.
Usa ka tasang tubig (nagbukal),
platito, kutsara, kamot (hunahunaa nga imoha;
ikaw nay mag-igo kon tuo ba kun wala),
bangkong plastik ug lamesa (naa ka sa inyong sala).
Gilundan nimo ang tasa og tulo ka takos nga kapi,
duha ka sachet nga cream
ug upat ka kutsaritang asukal.
Gikutaw nimog maayo ang tam-is, pait, init,
dagtom ug hayag hangtod nagsagol ang tanang
bakak ug kamatuoran, panlad-ok ug pangupkop.
Asa ang tinago?
Mihigop ka ug nakapangutana nganong nalipat
ang mata sa ka lami nga gitagamtam sa dila.
Unya, mitambo ka sa bintana.
Nalantaw nimo ang usa ka edarang babaye,
nagkugos og puya.
Gaanino ang iyang aginod.
Lay-at ang pangawhat sa iyang lakang
ug kalit mihunong sa imong tungod.
Hain ang hinikling?
Mitutok siya nimo apan dili nimo makita ang hulagway
sa ting-init sa matag pitik sa iyang kalimutaw.
Manghupaw ka,
imong bukharon ang duha ka kamot
ug lilion nimo ang mga simangan sa imong palad.
-- NOEL P. TUAZON
Dauis, Bohol, Philippines


text:
9-ka bulan nga buros, bana gipamusil-patay sa Bukidnon
PATAY ang usa ka lalaki samtang patay sab ang bata sa sulod sa tiyan sa misis niini human gipamusil niadtong miaging adlaw sa Barangay Casisang, Malaybalay City, Bukidnon.Sa report gikan sa Malaybalay City Police Station giila ang mga biktima nga sila si Joey Batiancila, hingkod, usa ka supervisor sa BCCL Farm ug asawa niini nga si Julieta Batiancilla, 27 anyos, kinsa 9-ka bulan nga buros.
Nasayran nga samtang ang mga biktima nagsakay sa ilang motorsiklo sa nasangpit nga lugar kalit kini giharang sa suspek nga si Jowie Seraño, 23-anyos, kinsa kanhi empleyado sa BCCL Farm, nga taga Barangay San Jose maong dakbayan.
Si Joey naka-angkon ug samad-pinusilan sa wala nga bahin sa dughan ug “dead on arrival” sa Bethel Baptist Hospital samtang si Julieta naka-angkon sab ug pinusilan sa tiyan hinungdan sa pagkamatay sa gisabak nga bata niini.
Malampuson nga na-aresto ang suspek pinaagi sa igsuon niini nga si Ryan Seraño.
Nakuha gikan sa maong suspetsado mao ang usa ka 9mm caliber, ug motorsiklo sa mga biktima.
Nasayran sab nga niadtong miaging semana gitigbas matod pa ni Jowie ang iro sa pamilya Batiancila nga maoy hinungdan sa pagkataktak niini sa trabaho.
Tanggong na karon sa selda ang maong suspek samtang giandam ang kaso.


text:
Sa mga gabii nga mowitik ang ikog sa iro
suksok sa akong dunggan, pananglitan:
1) Nitay-og sa haligi hangtod sa kisami ang tulin nga tig-ik sa ambulansya, trak sa bombero, o di ba kaha ang patrolya sa mga parak nga gikan pa sa bilar sa ilang kauban nga mium-om sa kaugalingong armas;
2) Nisiwil sa ganghaan ug bintana ang dila sa nagkinto kab-ot sa tono sa kantang Total Eclipse of the Heart gikan sa bidyokihan sa eskina, nilumos sa hagit sa hubog nga giuhaw kay wala’y nakigtagay sa iyang pagpangita’g buno;
3) Nibanda sa bungbong sa akong lawak ang mga plato, baso, plurira, samin, kwadro sa mga litratro, mga santos sa altar nga gipasa-pasa’g balibag sa among silingang magtiayon ngadto sa isig usa;
Salamat na lang usahay sa pagkasangit sa kwerdas
sa bayulin diha sa ngipon sa iring, pilit sa hangin
ang hangyo nga galilo sa atuli sa iyang kapikas:
Ngiyaw--ma'y pa mag-iniro na pod ta--ngiyaw...


text: 11 Nagsiling si Jehova kay Moises: “Isa pa ka kalalat-an ang ipadala ko sa Paraon kag sa Egipto. Pagkatapos sini, pahalinon na niya kamo.+ Kon palakton na niya kamo, tabugon gid niya kamo.+2 Silinga ang katawhan nga ang tanan nga lalaki kag babayi mangayo sa ila kaingod sing mga butang nga pilak kag bulawan.”+3 Ginpahanabo ni Jehova nga pakitaan sing kaayo sang mga Egiptohanon ang iya katawhan. Ginatahod man si Moises sang mga alagad sang Paraon kag sang mga tawo sa duta sang Egipto.4 Nagsiling dayon si Moises: “Amo ini ang ginsiling ni Jehova, ‘Sa tungang-gab-i makadto ako sa bug-os nga Egipto,+5 kag mapatay ang tanan nga panganay sa duta sang Egipto,+ halin sa panganay sang Paraon nga nagapungko sa iya trono tubtob sa panganay sang alagad nga babayi nga nagagaling sa galingan, kag ang tanan nga panganay sang mga sapat.+6 Magahibi sing mabaskog ang bug-os nga Egipto, nga wala pa gid matabo kag indi na gid matabo liwat.+7 Apang wala sing bisan isa ka ido nga magtaghol* sa mga Israelinhon, sa tawo man ukon sa sapat, agod mahibaluan ninyo nga makahimo si Jehova sing kinatuhayan sa mga Egiptohanon kag sa mga Israelinhon.’+8 Ang tanan mo nga alagad magapalapit sa akon kag magayaub sa akon, nga nagasiling, ‘Lakat ka kag ang bug-os mo nga katawhan.’+ Pagkatapos sini, malakat ako.” Dayon naghalin sia sa Paraon nga akig kaayo.9 Nagsiling si Jehova kay Moises: “Indi magpamati sa inyo ang Paraon,+ agod maghimo ako sing madamo pa nga milagro sa duta sang Egipto.”+10 Ginhimo ni Moises kag ni Aaron ining tanan nga milagro sa atubangan sang Paraon,+ apang gintugutan ni Jehova nga magtig-a ang tagipusuon sang Paraon, amo nga wala niya ginpalakat ang mga Israelinhon halin sa iya duta.+


text:
Police Report , sinulat ni Harry del Puerto
Sekyu giilogan og armas
NAGKADUGO nga nagpatabang sa kapolisan ang security guard nga naa ma-assign sa Petron gas station sa Barangay Camaman-an, Cagayan de Oro kini human tabangi ug kolata sa 10 ka tawo, wala pa makuntento ang suspetsado gidunggab pa kini sa walang bahin sa iyang liog ug toong bahin sa iyang dughan dayon ilog sa iyang armas nga .38 kalibre nga pistola nga nahitabo alas 3:30 sa kaadlawon niadtong milabay’ng adlaw. Ang biktima mao si S/G Marlon Cinco, hingkod ang panuigon under sa GSA Security Agency.
Pasahero gi holdup
NERBYOS ang gibati sa 30 anyos nga pasahero sa PUJ-Kauswagan Liner human ti-oni sa armas nga .38 nga pistola sa duha ka wala mailhing tulisan ug malamposon nga milanit sa gold necklace nga mobalor sa 2,000 ka pesos dayon ambak sakay sa single motor nga nahitabo alas 11 sa buntag niadtong milabay’ng adlaw sa Hayes ug Mortola Streets, Cagayan de Oro. Ang biktima mao si Margie Grace Ambol, 30, dalaga, mulupyo sa Zayas, Barangay Carmen.
Vendor gikawatan
IMPAS ang DVD portable player nga mobalor sa 6,000 ka pesos human gikawat sa wala mailhing kawatan samtang nakabutang sa iyang stall nga nahitabo alas 12 sa kagabion sa 2nd floor, Cogon market, Cagayan de oro. Ang 34 anyos nga babayeng biktima mao si Jennifer Otero, minyo ug usa ka vendor sa Cogon market.
P86,665 gitabla sa customer
KASUKO ang gibati sa manager sa hotel human pakyas sa pagbayad ang duha ka customer nga mi check-in sulod sa duha ka bulan nga mobalor sa 86,665 ka pesos. Ang Traveler’s Pod anaa nahimutang sa ground floor sa Limketkai Gateway Tower, Limketkai Center, Barangay Lapasan, Cagayan de Oro. Ang manager mao si Karen Diane Bass, 26 anyos, mulupyo sa Tibasak, Macasandig samtang ang gitumbok nga suspetsado mao si Archieval Gunnacao, hingkod ang panuigon uban sa iyang ka live-in partner nga si Alma B. Enrile parehong mulupyo sa Taytay Rizal, Cavite.
Babaye gi-holdup
WALA kalihok ang 22 anyos nga biktima human ti-oni sa iyang hawak sa wala matino nga armas sa 3 ka wala mailhing tulisan ug nakuha ang iyang cellular phone [Samsung] nga mobalor sa 4,700 ka pesos samtang sakay sa PUJ-Lapasan Liner nga nahitabo alas 12:30 sa kaudtohon diha sa JR Borja Street, Cagayan de Oro. Ang biktima mao si Jennifer Olarte, 22 anyos, single, mulupyo sa Puntod, Macabalan, Cagayan de Oro. Ang mga suspek matod pa misakay sa usa ka motorsiklo nga color pula ug walay plate number.
HOT NUMBER….128*125*784*CONGRATS
‘N ADVANCE


text:
SINUKMANI
3 ka tasang pilit
3 1/2 ka tasang asukal
3 ka lubi
1 ka kutsaritang asin
Lutoa ang bugas sa kasagarang paagi uban sa 3 o 4 ka dahon nga pandan. Kagora ang lubi ug pug-a aron makuha ang tuno; ayaw sagolig tubig ang pagpuga. Pug-a sa makaduha o makatolo pa pinaagi sa pagdugang ug usa ka tasang tubig nga init sa matag pagpuga. Pabukala ang lasaw nga tuno sa lubi hangtud motibogol ugan sa asukal. Unya ilunod ang espesong tuno hangtud motibogol sa usab. Unya ilunod ang humay ug padayona ang pagluto, kanunaya pag-ukay sa hinay nga kalayo hangtud maespeso pag-ayo ang tinimpla ug ldi manapot sa kilid sa gilutoan. Balhina sa sudlanan nga hinanigan ug dahon sa saging. Idulot nga init o bugnaw.
2 Responses to “SINUKMANI”
-
Manny responded on 24 Apr 2013 at 4:09 pm #
unsa may menu ug sinabmani..
-
Lyn responded on 08 May 2014 at 8:15 am #
Biko ang pangan aning imuhang sinukmani.


text:
3:1 ¶ O mga Galacianhon nga kulang sa pagsabut! Kinsa bay naglamat kaninyo? Sa atubangan sa inyong mga mata si Jesu-Cristo, sa matin-aw gikapadayag nga linansang sa krus.
3:2 Kini lamang ang buot ko nga ipangutana kaninyo: Gidawat ba ninyo ang Espiritu tungod sa mga buhat sa pagbantay sa kasugoan, o pinaagi ba sa pagpatalinghug nga inubanan sa pagtoo?
3:3 Nangahimo na ba gayud diay kamo nga ingon ka kulang sa pagsabut? Nakasugod na man unta kamo sa Espiritu, magpakatapus ba diay kamo karon sa lawas?
3:4 Gisinati ba ninyo ang daghang mga butang sa wala lamay kapuslanan? --kon tinuod man ugaling nga kini walay kapuslanan.
3:5 Siya nga nagahatag kaninyo sa Espiritu ug nagahimo sa mga milagro diha kaninyo, nagahimo ba siya niini tungod sa mga buhat sa pagbantay sa kasugoan, o tungod ba sa pagpatalinghug nga inubanan sa pagtoo?
3:6 ¶ Maingon man usab si Abraham "mitoo sa Dios, ug kini giisip ngadto kaniya ingon nga pagkamatarung."
3:7 Busa inyong makita nga ang mga tawo nga adunay pagtoo mao ang mga anak ni Abraham.
3:8 Ug ang kasulatan, sa pagkakitang daan nga ang Dios magamatarung sa mga Gentil pinaagi sa pagtoo, miwali nga daan sa Maayong Balita ngadto kang Abraham, nga nag-ingon, "Pinaagi kanimo mabulahan ang tanang kanasuran."
3:9 Sa ingon niana, ang mga tawo nga adunay pagtoo mabulahan uban kang Abraham nga may pagtoo.
3:10 Kay ang tanan nga nagasalig sa mga buhat sa pagbantay sa kasugoan nailalum sa tunglo; kay nahisulat kini nga nagaingon, "Matinunglo ang tanan nga wala magbantay sa tanang kalagdaan nga nahisulat sa basahon sa kasugoan, aron sa pagtuman niini."
3:11 Karon tataw nga walay tawo nga pagamatarungon sa atubangan sa Dios pinaagi sa kasugoan; kay "Mabuhi ang namatarung pinaagi sa pagtoo.
3:12 apan ang kasugoan wala magsukad sa pagtoo, kay "Siya nga nagabuhat niining mga butanga mabuhi tungod niini."
3:13 Gilukat kita ni Cristo gikan sa tunglo sa kasugoan sa diha nga nahimo siyang tunglo alang kanato--kay nahisulat kini nga nagaingon, "Matinunglo ang matag-usa nga pagabitayon diha sa kahoy."--
3:14 aron nga pinaagi kang Cristo Jesus ang panalangin kang Abraham mahiadto sa mga Gentil, aron nga pinaagi sa pagtoo kita makadawat sa gisaad nga Espiritu.
3:15 Mga igsoon, hatagan ko kamog tinawhanon nga pananglitan. Sa diha nga kauyonan na ang tugon sa usa ka tawo, wala nay lain nga makasalikway o makadugang pa niini.
3:16 Karon ang mga saad gihatag kang Abraham ug sa iyang kaliwat. Wala ingna, "Ug sa mga kaliwatan," nga daw ingon ug daghan, kondili, "Ug sa imong kaliwat," ingon nga usa ra, nga mao si Cristo.
3:17 Ang akong ipasabut mao kini: ang kasugoan nga sa kaulahiay miabut tapus sa paglabay sa upat ka gatus ug katloan ka tuig, wala magsalikway sa pakigsaad nga gikauyonan nang daan sa Dios, aron nga mapapas ang saad.
3:18 Kay kon ang panulondon magaabut pa tungod sa kasugoan, dili na diay tungod sa saad; apan ang Dios mihatag niini kang Abraham pinaagi sa saad.
3:19 ¶ Nan, ngano pa man ang kasugoan? Kini sa kaulahiay gidugang gumikan sa mga kalapasan, hangtud moabut ang kaliwat kang kinsa gihimo ang saad; ug kini gipasiugdahan sa mga manolunda pinaagi sa usa ka tigpataliwala.
3:20 Karon ang tigpataliwala dili makapataliwala sa usa ka bahin lamang; apan ang Dios usa ra.
3:21 Nan, ang kasugoan kasupak ba diay sa mga saad sa Dios? Dili gayud; kay kon may gikahatag pang kasugoan nga arang makapabuhi, nan, ang pagkamatarung mapinaagi gayud unta sa kasugoan.
3:22 Apan sa ilalum sa sala gipabilanggo sa kasulatan ang tanang butang, aron ang gisaad nga pinasikad sa pagtoo kang Jesu-Cristo ikahatag ngadto kanila nga nanagpanoo.
3:23 Karon sa wala pa moabut ang pagtoo, kita gibilanggo ilalum sa kasugoan, pinugngan hangtud nga ang pagtoo igapadayag.
3:24 Busa ang kasugoan nahimong atong magtatagad sa pag-agak ngadto kang Cristo, aron kita pagamatarungon pinasikad sa pagtoo.
3:25 Apan karon nga ang pagtoo miabut na, wala na kita mailalum sa magtatagad;
3:26 kay diha kang Cristo Jesus kamong tanan nahimo na mang mga anak sa Dios pinaagi sa pagtoo.
3:27 Kay ang tanan kaninyo nga gibautismohan ngadto kang Cristo gikasul-uban ug Cristo.
3:28 Walay Judio ni Gresyanhon, walay ulipon ni gawas, walay lalaki ni babaye; kay kamong tanan usa ra diha kang Cristo Jesus.
3:29 Ug kon kamo mga iya ni Cristo, nan, kamo kaliwat ni Abraham, mga manununod sumala sa saad.
Created with HTMLCompiler by BibleDatabase
Hosted by Webnet77.com


text:
18:1 ¶ Ang mga sacerdote nga Levihanon, ang tanan nga banay ni Levi, walay bahin bisan panulondon uban kang Israel: magakaon sila sa mga halad kang Jehova nga hinimo pinaagi sa kalayo, ug sa iyang panulondon.
18:2 Ug sila walay panulondon sa taliwala sa ilang mga igsoon; si Jehova mao ang ilang panulondon, ingon sa iyang gisulti kanila.
18:3 Ug kini mao ang bahin sa mga sacerdote gikan sa katawohan, gikan sa mga magahalad sa halad, bisan vaca kun carnero, nga igahatag nila sa sacerdote ang abaga, ug ang mga apapangig, ug ang tungol.
18:4 Ang unang mga abut sa imong mga trigo, ug sa imong bag-ong vino, ug sa imong mga lana, ug ang una sa mga balhibo sa imong mga carnero igahatag mo kaniya:
18:5 Kay gipili siya ni Jehova nga imong Dios gikan sa tanan mong mga banay aron nga magatindog kini sa pag-alagad sa ngalan ni Jehova, siya ug ang iyang mga anak nga lalake nga sa walay katapusan.
18:6 Ug kong ang Levihanon magagikan sa usa sa imong mga ganghaan sa tibook Israel, diin siya magalangyaw, ug moabut siya nga adunay bug-os nga tinguha sa iyang kalag ngadto sa dapit nga pagapilion ni Jehova;
18:7 Unya magaalagad siya sa ngalan ni Jehova nga iyang Dios, ingon man ang tanan niyang mga igsoon nga lalake nga mga Levihanon nga nagatindog didto sa atubangan ni Jehova.
18:8 Magabaton sila ug samang bahin nga pagakan-on, labut sa gikan sa pagbaligya sa iyang katigayonan.
18:9 ¶ Sa makaabut ka na sa yuta nga gihatag kanimo ni Jehova nga imong Dios, dili ka magtoon sa pagbuhat ingon sa mga kangil-ad niadtong mga nasud.
18:10 Dili hikaplagan uban kanimo ang bisan kinsa nga magpaagi sa iyang anak nga lalake kun anak nga babaye sa kalayo, usa nga nagagamit sa pagtagna, usa nga nagapanghimalad, kun anting-antingan, kun diwatahan;
18:11 Kun magwiwili, kun magpapakitambag sa mga kailang espiritu, kun mag-iila nga malalangon, kun magpapangutana sa mga minatay.
18:12 Kay dulumtanan alang kang Jehova ang bisan kinsa nga magabuhat niining mga butanga: ug tungod niining mga dulumtanan gisalikway sila ni Jehova nga imong Dios sa imong atubangan.
18:13 Magmahingpit ikaw uban kang Jehova nga imong Dios.
18:14 Kay kining mga nasud, nga imong pagaagawon nagapatalinghug sa mga nanagpanagna ug sa mga diwatahan; apan mahitungod kanimo, si Jehova nga imong Dios wala magtugot kanimo sa pagbuhat niini.
18:15 ¶ Si Jehova nga imong Dios magapatindog alang kanimo gikan sa imong taliwala, sa imong mga igsoon, usa ka manalagna nga sama kanako; kaniya magpatalinghug kamo;
18:16 Sumala sa tanan nga imong gipangayo kang Jehova nga imong Dios sa Horeb sa sadlaw sa pagkatigum, nga nagaingon: Ayaw na ako pagpadungga sa tingog ni Jehova nga akong Dios, ayaw na usab ako pagpakitaa niining dakung kalayo, aron dili ako mamatay.
18:17 Ug si Jehova miingon kanako: Maayo ang ilang pagpanubag sa ilang gisulti.
18:18 Magapatindog ako kanila sa taliwala sa ilang mga igsoon, usa ka manalagna nga sama kanimo; ug igabutang ko ang akong mga pulong sa iyang baba ug siya magasulti kanila sa tanan nga igasugo ko kaniya.
18:19 Ug mahitabo nga bisan kinsa nga dili magapatalinghug sa akong mga pulong nga iyang igasulti sa akong ngalan, akong pagapanilngon kini kaniya.
18:20 Apan ang manalagna nga magapangahas pagsulti ug pulong sa akong ngalan, nga wala ko pagasugoa sa pagsulti, kun magsulti sa ngalan sa uban nga mga dios, ang mao nga manalagna mamatay.
18:21 Ug kong mag-ingon ka sa imong kasingkasing: Unsaon namo pag-ila sa pulong nga wala igasulti ni Jehova?
18:22 Sa magsulti ang usa ka manalagna sa ngalan ni Jehova, kong ang butang dili matuman ni mahitabo, mao kana ang butang nga wala isulti ni Jehova; ang manalagna nagapangahas sa pagsulti niini, dili ka mahadlok kaniya.
Created with HTMLCompiler by BibleDatabase
Hosted by Webnet77.com


text:
Opisyales nangusig: Isingit-balik ang mga simbahan sa listahan sa UNESCO
LOBOC, Bohol, Agosto 12 (BBDN) ?Nangusig ang mga opisyal sa lungsod sa Baclayon ug Loboc sa UNESCO sa pagpabalik sa ilang karaang mga simbahan aron masingit gihapon sa listahan sa mga nominado alang sa World Heritage Sites (WHS). Usa sa mga hinungdan nga giwagtang sa maong listahan ang maong mga simbahan mao nga kining mga simbahan nasugamak sa linog, matud sa report. Importante kaayo ang paglakip sa mga simbahang karaan saUnited Nations Educational, Cultural and Scientific Organization(UNESCO) list alang sa turismo sa Bohol tungod kay usa kini sa mga magnet sa mga turista. U gang pagpapas niini gikan sa maong listahan usa ka dakong laparo sa tourism industry sa Bohol, matud sa balita.
Lakip sa pag-erase sa mga simbahan sa Bohol gikan sa nahisgutang listahan mao ang isla sa Panglao tungod sa giingon sa UNESCO nga pollution and the building of structures that have affected their authenticity and integrity, matud sa report. Tuki-on karong adlawa (Miyerkoles) sa Sangguniang Bayan sa
Loboc ang pagpapas sa simbahan sa Loboc gikan sa ?UNESCO list of nominees, matud ni Vice-Mayor Bebot Sumampong sa radio interview ni Bob Galero kagabii sa DyTR. Si Kagawad Rosendo Guingguing sa SB sa Baclayon mipabuhagay sa iyang privilege speech kaniadtong Lunes sa ilang sesyon aron manawagan sa UNESCO nga isingit-balik ang Baclayon church sa samang listahan sa WHS). Matud ni Vice-Mayor Sumampong nga ila usab nga usigon si
Provincial Board Member ug kanhi division schools superintendent Dr. Elpidio M. Jala ug si Congressman Arthur Yap sa paghimo?g lakang sa samang katuyo-an. Si Yap ug si Jala pulos taga-Loboc, Bohol. Matud ni Vice-Mayor Sumampong nga ?nadismaya ug nakurat siya pagkahibalo nga giwagtang ang ilang simbahan sa listahan sa UNESCO alang sa WHS.
Usa sa mga basehanan nga angayan lang nga ibalik ang Loboc church sa maong listahan tungod kay kini karran na kayo kay gitukod kini sa tuig 1602, matud ni Bise-Mayor Sumampong. Siya midugang nga dihay panahon nga mibisita ang mga UNESCO officials sa Loboc human sa linog sa niaging tuig. Apan, wala siya masayod nga ang ilang pagbisita mao ba kaha ang pag-assess sa ilang simbahan. Alang kang Kag. Guingguing sa iyang privilege speech and ilang simbahan mao ang nagrepresentar sa adunahan ug mabulokong hiyas diha sa pagtuo sa simbahan nga girepresentahan sa maong building. We have continuously strived to keep our heritage alive and be brought to the fore for the next generation to adore and love, matud ni KAg. Guingguing. Ug malampuson si Kag. Guingguing sa iyang speech kay giaprobahan sa iyang mga kauban sa SB ang usa ka Resolution nga iyang gipangamahan. Kini nag-awhag sa UNESCO sa pag-reconsider aron mahibalik ang ilang simbahan sa maong listahan. (RVO)


text:
Sunday, January 10, 2016
Pambato sa PopCom Caraga, Hingpit Nang Napili
Ni Alex Mapoy
BUTUAN CITY – Nakapili na ang Population Commission (PopCom) Caraga og mga pambato alang sa pagahimuong National Population Contest nga ipahigayon sa dakbayan sa General Santos karong Pebrero 2016.
Ang upat nga mga pambato sa rehiyon mao sila John Alfred L. Lugo gikan sa Butuan City Division kinsa maoy nidaug sa Population Quiz; Hanna Jane B. Geotina gikan sa Surigao City Division kinsa maoy nidaug sa Essay Writing Contest; Jhaniel Galve gikan sa Surigao del Norte Division kinsa maoy nidaug sa Poster Making Contest; ug Micah F. Navales gikan sa Agusan del Sur Division kinsa maoy nidaug sa Jingle Writing & Singing.
Sumala ni PopCom Caraga Information Officer II Angie Balen – Antonio, ang naasoy’ng upat ka mga estudyante maoy ni-kampeon sa nakalabay’ng Regional Population Quiz and On-the-Spot Contests sa managlahing kategoriya.
Dugang ni Antonio, subay sa pagkampeon sa mga nahisgotan, sila ang magsilbing pambato sa rehiyon sa Caraga alang sa sunod tuig nga National Population Contest.
Matag kampeon sa nakalabay’ng kalihokan, pulos nakadawat og ganti ingon man certificate of recognition, medal, ug trophy.
Gipasabot ni POPCOM Regional Director Alexander A. Makinano, tinuig ang maong kalihokan nga gisalmotan sa tanang estudyante sa sekondarya kansang tuyo nga mapalapdan ang kahimatngon ug pag-engganyo sa mga batan-on nga manginlabot sa isyu sa populasyon sa ingon matabangan kini nga mahimong andam sa pag-atubang sa nagkadaiyang hagit sa kinabuhi nga naghulat kanila sa unahan.
Subay niini, nanghinaut ang opisyal nga sa umaabot nga national contest, manghawod ang mga pambato sa rehiyon.
Subscribe to: Post Comments (Atom)


text:
Usa kini ka able nga sulat alang kang Mr. Carlito Canoy nga
nagdala sa rebolusyonaryong koda nga Ka Bom ug sa iyang mga amo sa 402nd
Brigade sa Caraga ug 4th ID Army
Ang NDFP-NEMR nabalaka sa nahitabo sa imong kinabuhi nga nagtodo-baliktad sa kawsa sa demokratikong rebolusyon sa katawhan.
Sa katapusang higayon, nag-awhag kami kanimo nga maghunahuna’g maayo
ug mag-usab sa imong baruganan karon. Kahibalo na man ka unsay imong
buhaton. Apan kung ugaling nakalimot ka na unsa ang angay nimo buhaton
aron makalingkawas sa imong delikado nga kahimtang karon, nia ang akong
sugyot: mohunong ka na sa imong pagpangtuis, pagpamakak ug pagpakaylap
sa sayop nga mga impormasyon ug mohawa ka dinhi sa Caraga. Manginabuhi
ka sa ubang dapit ug magbag-o na. Ayaw na gyud pagkooperar ug pagpagamit
sa kaaway sa katawhan. Sa ingon lamang niini nga paagi maluwas ka.
Mr. Carlito Canoy, wala ka nay katungod nga mogamit sa koda o ngalan
nga Ka Bom. Una sa tanan, dili ka na rebolusyonaryo ug anaa na ka sa
han-ay sa mga reaksyonaryo ug mersenaryong AFP/PNP. Gipadayon nimo
paggamit ang Ka Bom aron maka-ilad nga gikan ka sa kalihokan aron naay
maminaw kanimo. Gitangtangan ka na sa imong rebolusyonaryong koda.
Gamita ang tinuod nimo nga ngalan o koda nga gihatag kanimo sa kaaway sa
katawhan nga mao ang AFP/PNP uban sa ilang amo nga rehimeng US-Aquino.
Ayaw na pagpaka-aron-ingnon nga kabus ka ug nagdapig sa kabus nga
katawhang Pilipino kay sa kaaway sa katawhan ka na midapig.
Aniay pipila ka pagpatin-aw sa imong mga pamakak ug pagpangtuis.
Kining imong pagtagawtaw sama na sa plakang guba nga nagbalik-balik aron
salipdan ang kapakyas nimo sa dili-malalis nga kamatuoran ug
kongkretong basehan nganong dunay nagrebolusyon.
1. Bahin sa isyu sa anak sa spokesperson sa NDFP-NEMR.
Duha ra ang among anak, ang babae nakahuman og nursing nga nanarbaho sa
US ug naminyo na. Ang lalaki nanarbaho didto sa Cebu ug bisan wala
makahuman og kurso, nahimong regular nga empleyado. Gipasakahan siya sa
AFP/PNP sa daghan ug sunod-sunod nga mga kaso aron makabalos ang usa ka
gobernador sa kaulaw sa pagkaguba sa Tag-anito Mining Corp, THPAL ug
PGMC nga mga dagkung minahan ug planta sa nickel sa Surigao del Norte.
Napugos kini karon sa pag-undang sa trabaho kay dili gusto mapriso sa
krimen nga wala niya mahimo.
Kaparyentehan ang
nagpa-eskwela sa duha namo ka anak ug wala sila nangayo og suportang
pinansya sa organisasyon sa PKP dinhi sa NEMR. Giseguro namong mga
ginikanan nga makasabot ang among duha ka anak nganong dunay rebolusyon
ug nga angay nila ikapasigarbo ang mga rebolusyonaryo. Nag-eskwela sila
nga matarong, nanarbaho aron mabuhi ug wala makadesisyon nga
magrebolusyon. Gi-respetohan namo ang ilang desisyon ug gikalipay
gihapon namo isip mga ginikanan ang ilang naabot sa kinabuhi.
Sa imo, Mr. Carlito
Canoy, wala gihikaw sa organisasyon sa imong mga anak nga maka-eskwela
unta, makakaon ug mabuhi, uban usab sa paningkamot nila nga manginabuhi,
samtang ikaw usa ka pultaymer nga rebolusyonaryo. Ang prinsipyo sa BHB
sa pagbuhi sa pamilya mao ang pagbarog sa kaugalingon uban sa
abag/tabang sa organisasyon. Dili man pwede nga ang tanan ihatag ug dili
na sab sila molihok/motrabaho aron mabuhi. Basin gituyo nimo nga
kalimtan na lang ang kanhi suportang pinansyal sa imong pamilya kay
mibaliktad ka na. Natural lamang nga ang kaaway na sa katawhan nga
AFP/PNP ang magbuhi sa imong pamilya karon.
2. Bahin sa imong awhag sa pagsurender.
Sukad sa pagkatukod-balik sa PKP niadtong 1968 diin ang napalagpot nga
Diktador Ferdinand Marcos pa ang presidente hangtud sa kasamtangan,
walay nakapasurender sa tanang rebolusyonaryo. Ang diktador pa gani ang
napalagpot sa katawhan. Sa tanang nangagi hangtud kasamtangang rehimen
gikan kang Marcos hangtud kang Benigno Aquino III, walay nakapasurender
ug nakapuo sa BHB, PKP ug NDFP. Kinsa man taraw ka ug ang imong mga amo
sa AFP/PNP nga makapangumbinsi sa pagpasurender?
Mr. Carlito Canoy,
nakit-an pa nako si Presidente Marcos sa akong kabatan-on. Namatay
nalang siya ug ako nagpadayon sa rebolusyon. Ang madala lamang sa inyong
awhag nga magsurender mao ang mga tawo nga daan nang palingpaling ug
huyang ang baruganan. Gamay ra nga bahin sa katilingban ang palingpaling
ug dili lig-ong mobarog sa rebolusyon. Kahibalo ka niini, kana kung
wala ka makalimot o gibalewala na nimo ang mga kamatuoran sa mga pagtuon
nga imong naapilan.
3. Nganong
mangguba sa mga makinaryas sa mga minahan, mga negosyante sa plantasyon
ug uban pang negosyante nga kini sila naay mga mamumuo nga adunay
gibuhing pamilya. Una sa tanan kini nga mga
kapitalista/negosyante igo lang naghakot sa bahandi sa nasud, labaw sa
tanan nagguba sa kinaiyahan ug wala mag-ila sa awtoridad sa
rebolusyonaryong gobyerno. Gamay ra kaayo ang sweldo sa mga trabahante
itandi sa ilang gikawat nga bahandi sa nasud. Tinuod mabalda ang
panarbaho sa mga mamumuo, apan bisan walay BHB nga magguba sa mga
negosyo nila, mabalda gihapon ang ilang panginabuhi kay dili man regular
ang ilang panarbaho. Ang paghikaw sa suhulan sa kompanya panahon sa
pagkaguba sa makinaryas nagpakita sa kawalay pagtagad niini sa mga
mamumuo tungod kay padayon unta nga makadawat sila og suhulan bisan ang
makinaryas maguba kun regular pa silang trabahante sa kompanya.
4. Kanang imong giingon nga mga lugar o nasud nga walay Partido Komunista walay gubot.
Pastilan pagtan-aw sab og balita sa TV kung dili ka makabasa og
newspaper! Adto kita magtuki sa mga Arabong nasud sa Middle East. Dakung
bahin niini walay Partido Komunista apan nganong daghang nagprotesta ug
nag-alsa batok sa ilang mga presidente ug gobyerno? Liboang katawhan
ang nag-rally ug naghimo og uban pang mga porma sa protesta aron
pagpalagpot sa ilang presidente ug monarkiya. Kini nga mga kalihokan
gitawag og Arab Spring.
Sa Estados Unidos ug
sa ubang nasud sa Europe nga gituohang malinawon, daghang espontanyong
protesta batok sa ilang gobyerno ang nahitabo sa nangagi ug karon tungod
sa kasuko sa katawhan sa nagkagrabeng kawalay trabaho, daghang dili na
maka-eskwela ug wala mapatambali. Dili ba diay kagubot ang pagpangbunal
sa mga pulis sa mga nagprotestang katawhan? Hinuon, ang mga nasud sa
Europe ug Estados Unidos naay mga Partido Komunista busa dili makapasar
sa giingon nimo nga walay Partido didto.
Ang akong hugot nga
sugyot sa imo, Mr. Carlito Canoy, kun dili ka katan-aw o kapaminaw og
balita, kombinsihon nalang nimo si Lt. Martinez nga motan-aw kamong duha
og salida nga “Inside Job” ni Charles Ferguson nga si Matt Damon ang
narrator aron makasabot kamo unsay nahitabo sa ekonomiya sa Estados
Unidos nga naka-apekto sa katawhan didto. Segurohan lang nimo nga dili
kini tuison sa pag-esplikar sa imo.
Kini lang usa ang akong matubag sa imo Mr. Carlito Canoy ug sa imong mga handler.
Alang sa mga tigpanimaw sa Radio Bombo salamat sa pagpaminaw niining taas nga sulat.
Salamat kaayo sa Radio Bombo Butuan sa pagbasa niini.


text:
Paghinlo sa Templo
SI APOSTOL PABLO MIPAHAYAG mahitungod kang Hesus nga siya gipanganak sa usa ka babaye ug nailalom sa balaod. (Gal. 4:4) Isip usa ka Hudeo ubos sa balaod, gikinahanglan nga magpabilin ang mga kapistahan nga gimando ilalom sa kasabotan. Dinhi niining mao nga panghitabo nga atong gitun-an karon, nakita si Hesus sa Herusalem sa panahon sa pagsaulog sa mga Hudeo sa Pista sa Passover. Sama sa atong gidahom sa usa ka matinud-anon nga nagtuman sa sugo, si Hesus miadto diretso sa templo, ang sentro sa Israel nga pagasimbahan.
Ang pahayag nagaingon nga sa iyang pag-abot, nakita ni Hesus kadtong mga nagabaligya ug mga karnero, baka ug mga salampati ingon man ang mga magpapatigayon ug salapi sa ilang mga lingkoranan.” (Juan 2:14) Niadtong panahona sa tuig kung moadto ang mga Esraelita sa Herusalem para saulogon ang kapistahan ila usab ginahimo ang mga paghalad. Ang katuyoan sa mao nga Balaod nga una gihatag sa Diyos kanila mao nga kada pamilya mag atiman sa hayop o halad para sa maong mga okasyon. Sa kadugayan, nakita sa mga Hudeong lideres ang oportunidad nga makanegosyo, makabaligya niining mga butanga sa mga tawo diha mismo sa Templo, dili na mahasol ang mga tawo sa pagdala ug mga hayop o bisan unsa pa nga butang nga angay nilang ihalad sa ilang halayo nga panaw paingon sa Herusalem. Kapatas-an nila ang presyo sa mga baligya ug aduna nay buhis ug ang mga naka benepisyo sa kita niini mipadulong sa bulsa sa mga relihiyosong lider sa Israel.
Sa dihang nakita kini ni Hesus diha sa Templo, Siya, “naghimo ug latigo nga pisi, giabog niya ang tanan nga may mga karnero ug mga baka pagawas sa Templo, ug giyabo niya ang mga sensilyo sa mga tig ilis ug salapi ug gipanglintuwad niya ang ilang mga lamesa; ug siya miingon sa mga nagbaligya sa mga salampati: kuhaa ninyo kining mga butanga! Ihunong na ninyo ang paghimo sa balay sa akong Amahan nga balay sa mga tinda!” (vss. 15,16) Sa susama nga pahayag sa Mateo 21:13, mas mabug-at pa nga pinulungan ang nakasulat niinin: “Ang akong balay pagatawgon nga balay nga ampoanan, apan gihimo ninyo kini nga usa ka langob sa mga tulisan”
Ang makasasalang kahimtang kung diin si Hesus kusganon nga nagasaway adunay duha ka hinungdan. Una, nakita niya ang kahakog sa mga relihiyosong mga lideres sa sobra ka taas nga presyo ug buhis sa mga hayop ug uban pang halad nga kinahanglan para sa pagtuman sa balaod sa kapistahan. Sila mga “kawatan” nga naghimo sa ilang negosyo sa “balay alampoanan.” Ikaduha, mao nga gitugotan sa katawhan nga sila mamahimong parte niini. Wala na hatagi nila ug bili nga sila mismo ang magdala sa ilang halad para sa Diyos. Andam silang mobayad ug mahal dugangan pa sa taas nga buhis dili lamang sla mahasol sa pagdala sa mga butang. Andam silang mobayad sa mg namunuan para lamang maapil niadtong mga nagtuman sa relihiyosong Balaod.
Ang mga tinun-an ni Hesus pagkakita sa gihimo sa ilang Magtutudlo, “nahinumdum nga kini nahisulat:kainit alang sa imong balay maglamoy kanako.” (Juan 2:17) Bisan nagpakita si Hesus sa iyang kasuko sa pag paaron ingnon nga nakita niya didto sa Templo, ang iyang “kainit” didto naka direkta sa positibo nga paagi sa balay sa iyang Amahan nga girepresentar sa Templo. Si Apostol Pablo nag sulti kanato nga sa kamatouran, si Hesus ug ang iyang simbahan mao ang tinooray nga Templo. Dinhi niining simbolo nga templo nga diin si Hesus adunay dako nga kainit ug tinguha nga kini siya makumpleto sa dakong pagsalig.—Efeso 2:19-22